text:
Granskingarráðið í 2017
2017 var eitt sera fjølbroytt og virkið ár í Granskingarráðnum. 21 verkætlanir fingu játtað stuðul, Vísindavøkan hevði 10 ár á baki, Granskingarráðið og EURAXESS fingu nýggjar heimasíður, nýggj nevnd varð sett fyri Granskingargrunnin og farið varð undir arbeiðið at endurskoða lóg um gransking.
Nýggj Granskingarnevnd
Nýggj nevnd varð vald fyri Granskingargrunnin í 2017. Granskingarnevndin er ovasti myndugleiki fyri grunnin.
Granskingarnevndin hevur ovastu leiðsluna yvir grunninum og yvirskipaðu ábyrgdina av, at ásetingarnar í lógini um virksemi grunsins verða fylgdar, og at grunnurin virkar samsvarandi endamálinum. Hon umsitur Granskingargrunnin og tekur endaliga støðu til, hvørjar umsóknir verða stuðlaðar.
Granskingarnevndin ráðgevur landsstýrinum og vinnulívinum í granskingarpolitiskum spurningum, og hon skal eisini leiðbeina og ráðgeva granskarum.
Tað eru 7 limir í nevndini. Teir skulu annaðhvørt hava skil fyri tí strategiska týdninginum, sum granskingin hevur fyri samfelagið, ella hava granskingarførleika.
Í nýggju nevndini eru 5 nýggir limir, tveir eru valdir aftur frá undanfarna skeiði.
Limirnir eru:
- Wilhelm E. Petersen, ph.d., stjóri á Vinnuháskúlanum, formaður, tilnevndur av Mentamálaráðnum
- Erika A. Hayfield, ph.d., lektari á Fróðskaparsetrinum, tilnevnd av Mentamálaráðnum
- Rúni Weihe, deildarleiðari fyri gransking&menning á Havsbrún, tilnevndur av Fiskimálaráðnum
- Richard Schwartson, KT-leiðari hjá Landsapotekaranum, tilnevndur av Heilsumálaráðnum
- Marjun Wilhelm, góðskuleiðari hjá Luna, tilnevnd av Uttanríkis- og Vinnumálaráðnum
- Durita í Grótinum, góðskuleiðari hjá JFK, tilnevnd av Arbeiðsgevarafelagnum
- Helgi Eidesgaard, savnshjálpari á Landsskjalasavninum, nú høvundur hjá Føroya Arbeiðarafelag, tilnevndur av løntakarafeløgunum
Granskingargrunnurin
Nógvar og fjølbroyttar umsóknir um granskingarstuðul komu inn til árligu freistina 15. februar. Í alt 42 umsóknir komu inn og er tað væl fleiri enn árið fyri, tá talið var 26, sum var tað lægsta í nógv ár. Metið var í 2014, tá 48 umsóknir komu inn. Tilsamans varð søkt um í alt 37 mill. kr.
Helmingurin av umsóknunum er til ph.d. verkætlanir. Hinar eru til aðrar styttri ella longri verkætlanir.
Í mai kunngjørdi Granskingarráðið, at 12 nýggjar verkætlanir fingu stuðul. Tilsamans játtaði Granskingarnevndin 7.480.945 kr. til verkætlanir á økjunum tøkni, mentan, náttúra og náttúrutilfeingi, matur, samfelag og heilsa.
Stuðul var latin 8 ph.d.-verkætlanum og 4 øðrum verkætlanum. 6 kvinnur og 6 menn eru verkætlanarleiðarar. Hesi arbeiða á stovnum og fyritøkum í Føroyum, Danmark og Stóra Bretlandi.
Sí stuðulsmóttakararnar her
Sjúkrakassagrunnurin
2017 var fjórða árið, ið stuðul varð latin úr Sjúkrakassagrunninum. Fæið hjá sjúkrakassunum er lutað út til trý høvuðsøkir. Ein partur er farin til upplýsandi tiltøk og kanningarverkætlanir, ið kunnu menna heilsuøkið. Ein annar partur til stuðul til gransking og menning á fimm raðfestum heilsuøkjum. Og ein triði partur er nýttur til at stuðla menning av gransking á ella í samstarvi millum Fróðskaparsetrið og Sjúkrahúsverkið og møguliga aðrar viðkomandi stovnar á trimum raðfestum heilsuøkjum.
Við dyggari fígging frá Sjúkrakassagrunninum vóru tvey vísindastørv sett í 2017, sum koma at verða berandi í toyminum í Deplinum fyri heilsu- og almannagransking, sum er skipaður á Fróðskaparsetrinum. Les meira her
Harafturat er stuðul latin til ph.d.-verkætlan í Deplinum fyri heilsu- og almannagransking. Depilin er í fyrsta umfari eitt amboð til neyvt granskingarsamstarv millum Deildina fyri Arbeiðs- og Almannaheilsu, Landssjúkrahúsið og Fróðskaparsetrið. Ítøkiliga snýr samstarvið seg um uppbygging av Masterútbúgving í heilsuvísindum og um at menna granskingina á heilsu- og almannaøkinum.
Í mai varð lýst eftir umsóknum um stuðul til gransking í hjartasjúkum og krabbameini frá Høvuðsøki 2 hjá Sjúkrakassagrunninum. 7 umsóknir komu inn til freistina 1. september.
Í desember 2017 varð stuðul játtaður til tvær verkætlanir á heilsuøkinum. Sí stuðulsmóttakarar her
Tað vórðu settar 11,8 mill. kr. av til Høvuðsøki 2 í 2014 og hesar eru nú allar játtaðar. Við hesum er játtaður stuðul til í alt 16 verkætlanir í Føroyum. Sí yvirlit her
Á høvuðsøki 1 kunnu føroysk áhugafeløg søkja um stuðul til upplýsandi og mennandi tiltøk innan heilsuøkið í Føroyum. Til samans 26 smærri verkætlanir hava fingið stuðul higartil. Sí yvirlit her
Saman við fænum úr gomlu sjúkrakassunum var eisini bygningurin hjá Havnar Sjúkrakassa. Í juni 2017 varð bygningurin seldur við yvirtøkudegi 15. juli 2017. Sambært leiðreglunum skulu inntøkurnar frá søluni eisini brúkast til stuðul. Hetta verður ikki fyrr enn aftaná 1. apríl 2019, tá freistin fyri at seta fram krøv móti avtiknu sjúkrakassunum er farin. Er einki krav komið, verður øll inntøkan frá søluni býtt út á tey trý høvuðsøkini.
Nýggjur stuðulsmøguleiki til vinnu ph.d.
Sum nakað nýtt varð í 2017 møguligt at søkja stuðul til vinnu ph.d.verkætlanir. Peningurin til hesa stuðulsskipan kemur úr Minningargrunninum fyri Dánjal Niclasen. Hetta er grunnur, sum varð stovnaður í 1976 við tí endamáli at stuðla ungum føroyingum til víðari útbúgving innan fiskivinnu.
Nevndin fyri grunnin gjørdi í 2016 av at avtaka grunnin og lata Granskingarráðnum peningin til útlutan av stuðli við almennum endamáli, føroyskum vinnulívi at gagni, soleiðis sum tað var ásett í upprunaligu viðtøkunum.
Í juni varð lýst eftir umsóknum um stuðul til vinnu ph.d.-verkætlanir. Talan er um stuðul til granskingarverkætlan, sum kann loysa eina ítøkiliga avbjóðing, menna fakligu førleikarnar og skapa vøkstur í fyritøku ella vinnu.
Fyrsta umsóknarfreistin var 1. september 2017. Tó at fleiri vístu møguleikanum áhuga, so vóru ikki nóg dyggar umsóknir. Avgjørt varð at lýsa av nýggjum, samstundis sum farið var á kunningarferð um landið fyri at tryggja, at fyritøkur og onnur áhugaði kendu til møguleikan fyri vinnu ph.d.-stuðli. Komandi freistin er 1. mars 2018.
Gransking.fo í nýggjum hami
Í mars mánaði var nýggja útgávan av gransking.fo almannakunngjørd.
Skipanin aftanfyri er nýggj, meðan sjónliga síðan í stóran mun byggir á undanfarnu síðuna. Sniðið er dagført og nýggjar funkur eru á síðuni. Alt tilfarið á gomlu síðuni er gjøgnumgingið og størsti parturin er fluttur yvir á nýggju síðuna, har tað er skipað av nýggjum. Næstan 1500 tíðindi frá 2003 til 2017 eru flutt við.
Í sambandi við umleggingina av heimasíðuni varð avgerð tikin um at dagføra enska stovnsheitið. Stovnurin hevur á enskum verið kallaður "The Faroese Research Council". Hetta var ikki nøktandi í samskiftinum við útlendingar, sum ikki altíð knýta Faroese við Faroe Islands. Enska stovnsheitið var tí broytt til "Research Council Faroe Islands" fyri at gera tað greiðari úti í heimi. Eisini samsvarar hetta við heitið hjá EURAXESS tænastuni, sum á enskum kallast "EURAXESS Faroe Islands".
Sansir hevur sniðgivið og forritað nýggju síðuna fyri Granskingarráðið.
Vísindavøkan 2017
Í 2017 varð Vísindavøka á skrá á 10. sinni. Nógv tiltøk vóru í september mánaði, sum góvu øllum føroyingum høvi at fáa ein bita av Vísindavøkuni, sum var í Havn 29. september.
Vísindavøka á ferð
Í august mánaða var tilboðið við fyrilestrum til Vísindavøkuna á ferð 2017 almannakunngjørt.
Hetta var triðja árið á rað, at Vísindavøkan var á ferð kring alt landið. Fyrilestrar kundu bíleggjast til at verða hildnir í tíðarskeiðinum 15.-28. september. Endamálið við tiltakinum er at geva øllum føroyingum møguleika at uppliva part av Vísindavøkuni.
Undirtøkan var aftur sera stór. Til samans vóru fleiri enn 50 fyrilestrar kring alt landið í døgunum 13. -28. september. 5 fyrilestrar vóru á skrá í Norðoyggjum, 14 í Eysturoynni, 9 í Norðurstreymoy, 19 í Tórshavn, 4 í Vágoy og 3 í Suðuroy.
Vísindavøkublaðið 2017
Undan Vísindavøkuni var eitt serligt Vísindavøkublað borið út í hvørt hús í Føroyum saman við Sosialinum.
Í blaðnum eru m.a. greinar um granskingina hjá Paulu Gaard av bókaummælum, um ílegugreiningar sum Sunnvør Klettskarð í Kongsstovu ger av sild, og um, hvussu Eyðfinn Magnussen heldur, at leikvísindi kunnu hjálpa granskarum. Her er samrøða við Tórheðin J. Jensen, sum heldur, at íborin vitan skal gagnnýtast betur. Eisini er samrøða við Jacob Eli Olsen, lærara, sum heldur, at Landsroyndirnar køva áhugan hjá børnum at granska. Kári Sólstein sigur frá, hvussu honum dámar at skeikla fatanina hjá fólki.
Blaðið kann lesast í pdf-útgávu her
Miðlaheiðursløn
Á Vísindavøkuni 2017 varð heiðursløn latin á fimta sinni fyri at duga serliga væl at miðla granskingarúrslit og vísa á týdningin av gransking ella á annan hátt at varpa ljós á nyttuna av vísindum.
Øll kundu senda uppskot inn við grundgeving fyri, hví mett varð, at viðkomandi átti at fáa heiðurin. Ein dómsnevnd við umboðum frá felagnum Føroysk Miðlafólk, Fróðskaparsetrinum og Granskingarráðnum metti um innkomnu uppskotini.
Anna Katrin Matras, samskiftisfólk á Fróðskaparsetrinum, kunngjørdi, hvør fekk heiðurin:
“Miðlaheiðursløn Granskingarráðsins 2017 verður latin Jens-Kjeld Jensen, tí hann á fyrimyndarligan hátt lýkur tey trý krøvini til heiðurslønina, sum eru:
- miðling á einum høgum stigi til ein breiðan skara,
- íkast til at økja fatanina av gransking í samfelagnum, og
- fangandi og kjakkveikjandi miðling.”
Les alla røðuna við grundgevingum her
Ársins Vitanarfróðu
Á fyrsta sinni varð skipað fyri kapping millum skúlaflokkar í miðdeild og hádeild undir heitinum Ársins Vitanarfróðu.
Granskingarráðið og Nám skipaðu kappingina við íblástri frá Nysgjerrigper kappingini í Noregi.
Allir skúlar vóru bodnir at senda tilfar inn til kappingina. Næmingar og lærarar skuldu taka støði í onkrum, sum teir undraðust á. Síðani skuldi arbeiðast eftir einum føstum leisti, sum at enda varð savnaður í eini frágreiðing, sum skuldi sendast Granskingarráðnum.
Tríggir flokkar luttóku í kappingini. Ein fólkaskúlalærari, ein granskari, eitt umboð fyri Nám og eitt umboð fyri Granskingarráðið mettu um frágreiðingarnar og valdu vinnaran, sum var 5. flokkur í Eysturskúlanum. Nevndin helt, at hesin flokkurin hevði valt eitt passaliga avmarkað evni. Hugskotið var gott, og arbeiðið sá út til at vera samanhangandi. Nevndin helt eisini, at arbeiðið var kreativt og væl miðlað.
5. flokkur í Eysturskúlanum hevði kannað, hvørt tað er neyðugt at brúka sápu. Fyri tað fekk flokkurin handað heiðursbræv, 5.000 kr. og eina útferð saman við tveimum granskarum. Les meira her
Vísindavøkan 29. september
Við evninum Tilfeingi sum felags evni var almenningurin bjóðaður á Vísindavøku 29. september frá kl. 8 á morgni til kl. 18 í Reinsarínum, Perluni og á Perlutorginum. Gunvør Balle, varaborgarstjóri, setti Vísindavøkuna við røðu, sum kann lesast her
Allan dagin vóru framsýningar og samvirkin tiltøk kring evnið Tilfeingi. Her var høvi at hoyra, síggja, smakka, lukta og royna ymiskt, sum hevur samband við føroyska gransking. Aftur var telt sett á p-økið við Hvonn, har lærarar og næmingar í Hoydølum skipaðu vælumtókt eksperiment fyri næmingum frá mið- og hádeild.
Ein av høvuðstættunum í Vísindavøkuni er framløgur um aktuella gransking í Føroyum. Granskarar og onnur, sum arbeiða við gransking, greiða frá um okkurt evni í stuttari framløgu við høvi til spurningar og kjak aftaná. Í 2017 vóru framløgur um alt frá skerpikjøtsbakterinum og tara, hjartasjúkum og tarmbruna til trúgv, tøgn og talufrælsi. Sí yvirlitið yvir framløgur her
Horizon 2020
Føroyar luttaka í Horizon 2020, sum er granskingar- og menningarskráin hjá ES fyri árini 2014-2020. Í hesum samstarvi er møguligt hjá bæði almennum stovnum og privatum fyritøkum at søkja stuðul til gransking, menning og nýskapan. Higartil eru fleiri enn 50 umsóknir sendar til Brússel, har av 11 hava fingið játtað stuðul til virksemi í Føroyum.
Tað, sum hevur merkt 2017 er, at alsamt fleiri smáar fyritøkur royna hesar møguleikar.
Umboð fyri ES kommissiónina vóru í Føroyum í mars mánaði 2017 á fundi í samstarvsnevndini, sum er sett í sambandi við granskingarsamstarvið. Á fundinum varð luttøkan higartil í Horizon 2020 umrødd og staðfestast kundi, at millum tey yvir 40 luttakandi londini í Horizon 2020 er Føroyar tað landið, sum lutfalsliga fær flest umsóknir játtaðar. Sum dømi um góðu gongdina nevndu ES umboðini, at játtanir til føroyskar granskarar svara til 50 evrur fyri hvønn íbúgva, samanborið við 41 evrur í miðal fyri ES limalondini.
Tó at langt er á mál og at tað eru skipanir í Horizon 2020, har føroysku royndirnar enn ikki hava givið úrslit, sum til dømis flytføri skipanin Marie S. Curie Actions, so gongur framá.
Sum partur av Horizon 2020 luttekur Granskingarráðið í fleiri netverkum fyri NCP (National Contact Point) tænastuna, sum er staðsett í Granskingarráðnum. Í mars mánaði vóru tvey umboð úr NCP netverkinum, Sis.net og vitjaðu í Granskingarráðnum. Sis.net arbeiðir við økinum Science with and for Society, Swafs í Horizon 2020. Talan var um eina arbeiðsvitjan við denti á evni viðkomandi fyri Swafs. Tær vitjandi vóru Pascale Van Dinter úr Belgia og Kristin Eikeland Johansen úr Norra.
Arbeiðsvitjanin hevði sum endamál at deila áskoðanir og royndir innan ymsu økini í Swafs. Eitt øki, sum er fevnt av Swafs, er Responsible Research and Innovation, RRI. Tá ið hetta evnið varð viðgjørt, luttóku granskarar av Setrinum eisini á fundinum.
Euraxess
EURAXESS er ein tænasta, sum skal gera tað lættari hjá granskarum at flyta millum lond at arbeiða í styttri ella longri tíð. 40 lond í Evropa eru við í EURAXESS samstarvinum.
Fyrst í 2017 fekk EURAXESS Føroyar nýggja heimasíðu. Nýggi portalurin er at finna á www.euraxess.fo
Portalurin hevur nógvar viðkomandi upplýsingar fyri granskarar, sum vilja koma til Føroya at granska. Upplýsingar eru millum annað um skattaviðurskifti, uppihaldsloyvi og onnur praktisk viðurskifti í sambandi við at flyta til Føroya. Eisini eru lýsingar av føroyska granskingarumhvørvinum.
Føroyski EURAXESS portalurin er nú í størri mun samvirkandi partur av tí evropeiska EURAXESS portalinum. Evropeiski portalurin varð endurskoðaður í desember 2016 og hevur fleiri nýggjar dátugrunnar og leitimøguleikar, ið venda sær til granskarar, granskingarstovnar og vinnufyritøkur.
Á portalinum ber til at finna leys granskingarstørv í Evropa. Føroyskir granskingarstovnar og -virkir kunnu lýsa størv leys ókeypis á portalinum, og føroyskir granskarar kunnu leggja síni CV út.
Eisini EURAXESS tænastan hevði arbeiðsvitjan í 2017. EURAXESS samskiparin hjá Íslandi Kristmundur Ólafsson var á fundum við umboð fyri Granskingarráðið, Fróðskaparsetrið og Mentamálaráðið og vitjað varð á fleiri granskingarstovnum.
Kunningarfundir
Granskingarráðið hevur javnan kunningarfundir um møguleikar at søkja stuðul til gransking, menning og nýskapan. Tað verður kunnað bæði alment og eftir áheitan frá stovnum og fyritøkum.
Tann 6. mars 2017 var Granskingarráðið í Føroyahúsinum í Keypmannahavn við kunningartiltaki, sum var fyriskipað í samstarvi við MFS.
Kunnað varð um møguleikar fyri at søkja um stuðul úr Granskingargrunninum til verkætlanir, sum hava tilknýti til Føroyar ella sum hava týdning í føroyskum høpi. Eisini varð kunnað um møguleikarnar fyri at søkja um stuðul úr Horizon 2020.
Louise Meier Carlsen greiddi frá um ítøkiligar royndir við at søkja stuðul og at vera ph.d.-lesandi. Hon er innskrivað til ph.d.-lestur á Københavns Universitet, og undirvísir og granskar á Fróðskaparsetrinum.
Eisini var kunningarfundur um vinnu ph.d. í Vinnuhúsinum mikudagin 21. juni. Á fundinum varð greitt frá um møguleikan at fáa stuðul til granskingar- ella menningarverkætlan í einari fyritøku ella á einum vinnuøki.
Granskingarráðið skipaði í døgunum 28.-30. november fyri kunningarfundum á Kambsdali, í Tórshavn og í Vági um ymsar aktuellar stuðulsmøguleikar. Her var bæði greitt frá um vinnu ph.d. og um møguleikar fyri stuðli til vinnuna í Horizon 2020.
Síðsta kunningarátakið var á Jobmatch í Norðurlandahúsinum í desember, har nógvir gestir løgdu leiðina framvið básin hjá Granskingarráðnum. Flestu spurningarnir snúðu seg um stuðulsmøguleikar til granskingarverkætlanir, serliga til ph.d.-lestur. Til framløgu um stuðulsmøguleikar vóru um 40 fólk og lurtaðu.
Tíggju nýggir ph.d.arar í 2017
Sambært skrásetingunum hjá Granskingarráðnum hava tíggju føroyingar lokið ph.d.í 2017. Tvær av ph.d.-verkætlanunum eru partvís fíggjaðar úr Granskingargrunninum. Les meira her
Lóg um gransking
Í 2017 varð skjøtul settur á at dagføra lógina um gransking. Hóast lógin ikki er gomul, so hendir nógv á økinum gransking, menning og nýskapan, og serliga tí er tørvur á dagføring og neyvari greining.
Ein arbeiðsbólkur er settur at gera tilmæli um, hvørjar dagføringar og tillagingar eiga at verða gjørdar. Bólkurin hevur arbeitt við ymsum spurningum og er um at vera klárur við einum tilmæli. Næsta stigið verður at gera ítøkiligt lógaruppskot. Miðað verður eftir at leggja lógaruppskot fyri Løgtingið í komandi tingsetu, eftir at tað hevur verið til hoyringar hjá avvarðandi pørtum.
Fíggjarlógin 2018
Árið 2017 endaði við, at Løgtingið samtykti løgtingsfíggjarlógina við øktari játtan til Granskingargrunnin. Tað eru nú 8,3 mill. kr. tøkar til stuðul úr Granskingargrunnin í 2018, tað eru 800 tkr. meira enn í 2017.
Nýggjar avbjóðingar í 2018
Partar av virkseminum hjá Granskingarráðnum hava verið árliga afturvendandi, serliga stuðul til gransking, kunning um Horizon 2020 og Vísindavøkan, meðan aðrar uppgávur og tiltøk koma og fara. Hetta verður sannlíkt eisini so í 2018.
Ætlanin er at seta enn størri fokus á møguleikarnar í Horizon 2020, og so fara fyrireikingar til komandi skránna, kallað FP9, at fylla nakað. Arbeiðið við lóg um gransking fer helst at krevja nógva orku, umframt at ætlanin er at menna fyrisitingarliga samstarvið við hinar stuðulsskipanirnar til gransking, menning og nýskapan.
Til ber at fylgja við virkseminum hjá Granskingarráðnum her á síðuni og á Facebook síðu okkara.
Gott nýggjár!


c: text/html

text:
Á tingfundinum í morgin við Gunvør Balle m.a hava at vita frá johan Dahl, hvussu langt arbeiðið at orða yvirskipaðan politikk fyri kreativar vinnur er komið
Munnligur fyrispurningur til Johan Dahl, landstýrismann í vinnumálum viðvíkjandi kreativum vinnum
1. Hvussu langt er arbeiðið at orða yvirskipaðan politikk fyri kreativar vinnur komið?
2. Hvørjar kreativar vinnugreinar verða fevndar í politikkinum?
Viðmerkingar:
Í byrjanini av 2014 samtykti Løgtingið, at “heita á landsstýrið um at fyrireika og leggja frágreiðing fyri Løgtingið um uppskot til heildarætlan um yvirskipaðan politikk fyri kreativar vinnur, herundir film.” Nú er skjótt eitt ár liðið og viðkomandi at spyrja, hvussu langt hetta arbeiðið er komið áleiðis.
Á Løgtingi, 9. desember 2014
Gunvør Balle

robotstxt: allowed

filter: keep


text:
Nú líður væl í altjóða talvkappingini Runavík Open. Tvinni umfør eru í dag, og í morgin verður seinasta umfarið.
Í morgun var farið undir sjeynda umfar. Gudmundur Kjartansson úr Íslandi, sum vann kappingina í fjør, hevur nú lagt seg fram í oddan. Hann vann í gjár á Vladimir Hamitevici úr Moldova, og er nú sjálvurannar fremstur í kappingini. Hann situr nú í búnum talvi móti hinum oddafiskinum, ukrainska stórmeistaranum Nikita Maiorov, sum í gjár vann oddadystin móti Srinath Narayanan úr India.
Gudmundur Kjartansson telvar sum ein stórmeistari, men hevur ikki tryggjað sær heitið enn. Hann og indiska undurbarnið, 13 ára gamli Sarin Nihal, eru teir einastu av teimum fremstu tíggju, sum eru altjóða meistarar. Hinir eru allir stórmeistarar.
John tapti
John Rødgård var ósigraður til í gjár. Tá møtti hann indiska stórmeistaranum Deep Sengupta, sum við sínum 2587 í rating hevur hægsta styrkitalið í kappingini. John tapti.
Høgni Egilstoft Nielsen er tann fremsti av føroysku telvarunum eftir seks umfør. Hann hevur nú fýra stig. Í gjár vann hann á einastu kvinnuni, sum er við í kappingini, Fionu Steil-Antoni úr Luksemburg. Hon er fínur telvari og rættur talv-globetrottari. Hon skrivar og sigur javnan frá talvi og talvkappingum, og er at kalla yrkistalvkvinna. Hon er ung og vøkur, og tí ein, sum vekir ans í tí mansdomineraða talvheiminum.
Fyrrapartin telvar Høgni við svarta fólkinum móti ukrainska stórmeistaranum Stanislav Savchenko. Minni væl gongst hjá Rógva Egilstoft Nielsen, sum annars skoraði ein IM-norm í EM-kappingini á Kreta herfyri. Hann hevur tapt seinastu tvey talvini móti telvarum við væl lægri styrkitali, og stendur til eitt ratingfall í hesi kappingini.
Fremstu føroysku telvararnir eru annars á leið har, ið teir eru styrkismettir at vera. Høgni er í løtuni nummar 12 í røðini av teimum 59 luttakarunum. Hann er styrkismettur nummar 18. John er nummar 15 og styrkismettur nummar 20. Tann triði á føroyska EM-landsliðnum í kappingini í Runavík, Rógvi Egilstoft Nielsen, er styrkismettur nummar 19, men er dragnaður aftur á 35. pláss.
Helgi
Og so kunnu vit til stuttleikar siga, at okkara sterkasti telvari, Helgi Dam Ziska, hevði verið styrkismettur nummar 4 í kappingini, og hevði tí ivaleyst kappast millum teir fremstu um sigurin í aðru sterku altjóða talvkappingini í Løkshøll, sum Talvsamband Føroya og Runavíkar Kommuna í felag skipa fyri.
Men Helgi er sum kunnugt ikki við. Orsøkirnar eru fleiri. Fyrst og fremst heldur hann tríggjar sterkar kappingar í eitt koyr vera í meira lagi, í øðrum lagi hevur hann í vikuni verið upptikin av stóru skúlatalvverkætlanini í Havn, og í triðja lagi skal hann á bókadøgunum í Norðurlandahúsinum í dag leggja fram nýggja bók, sum skrivað er um hann og leið hansara fram til stórmeistaraheitið.


text:
Dátur frá boringum, seismiskum kanningum o.a.m. á og úr landi
Jarðfeingi leysgevur dátur, sum ikki longur eru fevndar av ásetingum um trúnaðartíðarskeið.
Vanlig trúnaðartíðarskeið:
Proprietary dátur: 5 ár
Speculative dátur: 10 ár
Keyp av dátum
Boridátur:
Ein rapport: 1.000 DKK
Allar analogar logdátur frá hvørjum einstakum brunni: 1.000 DKK
Allar talgildar logdátur frá hvørjum einstakum brunni: 10.000 DKK
Allar talgildar VSP-dátur frá hvørjum einstøkum brunni: 10.000 DKK
Seimikkdátur:
Byrjanarkostnaður 11.500 DKK fyri hvørja “survey”, og síðan 1,50 DKK fyri hvønn km av 2D dátum og 12,5 DKK fyri hvørjar km2 av 3D dátum.
Lekadátur:
Ein rapport: 1.000 DKK
Treytir fyri keyp av dátum
Treytir fyri keyp síggjast í enskari útgávu her.
Ynskja tygum meira upplýsingar, vinarliga setið tygum í samband við Jarðfeingi::
Tel: +298 357000, e-mail: jardfeingi@jardfeingi.fo


text:
Grísafat
Arbeiðsháttur
Hesin rætturin er ómetaliga lættur at gera og smakkar so sera væl.
Til 4 persónar skalt tú brúka umleið 1,5 kilo av grísakjøti. Tú kanst brúka tað grísakjøt, sum tú hevur hug at brúka, men bógvurin hóskar seg væl til rættin.
Fyrst skal kjøtið kryddast væl við salti, pipari og basilikum.
Legg síðan kjøtið í eina steikigrýtu saman við nógvum leyki, piparfruktum og gularótum. Tú kanst brúka so nógv av gularótum og piparfruktum, sum tú hevur hug til.
Set fatið inn í ovnin á umleið 180 stig og lat standa í 4 tíma.
Kóka síðan eplir til. Tá eplini eru kókað, skal tú flisa tey og seta tey inn í ovnin. Lat tey standa í ovninum, til tey eru passaliga skørp uttaná.
Síðan skalt tú servera alt við kirnaðum smøri og basilikum á eplunum. Vætuna, sum kemur frá steikigrýtuni skalt tú brúka sum sós. Lat ivaleyst av basilikum yvir rættin, tá tú serverar.
Rætturin er einfaldur og ómetaliga leskiligur, og kjøtið er bleytt sum smør at eta.
Gularøturnar saman við piparfruktunum og leykinum geva smakkin til sósina. Tú kanst lata róma út í sósina, um tú vilt hava fyllu í.
Tilfar1,5 kilo grísakjøt
Salt
Pipar
Basilikum
Leyk
Piparfrukt
Gularót
Eplir
Kirnað smør
Evt. róma


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Áheitan frá IRF um at øll húsarhald fáa sær ruskstativ
19.04.2018
Áheitan frá IRF um at øll
húsarhald fáa sær ruskstativ
IRF heitir á allar borgarar í limakommununum um at fáa sær ruskstativ til
húsarhaldsruskið – til frama fyri bæði umhvørvi og ruskinnsavnarar.
Reglugerð
• Hav posan í stativi – so fuglur/ketta/rotta ikki kemur at
• Hav stativið sjónligt og hægst 20 metrar frá atkomuvegi
• Hav trygga og ljósa gonguleið til stativið
• Posin má hægst viga 20 kg fullur – lat einki spískt ella hvast í
• Lat stativini standa saman, har fleiri íbúðir eru á somu ogn
Góð ráð til tín, sum ikki fært posarnar at røkka til:
• Nýt ikki posarnar til annað enn ruskstativið – annars fert tú at mangla
• Skil pappír og papp frá, t.d. allar smáeskjur frá húsarhaldinum – nýt hvíta IRF-posan til hetta
• Skil konservesdósir og annað smátt jarn frá – lat hetta í jarnbingjuna á endurnýtsluplássinum
• Skil elektronikk og leidningar frá – lat hetta í reyða IRF posan ella á endurnýtsluplássið
• Skil serliga dálkandi burturkast frá – lat hetta í reyða IRF posan ella á endurnýtsluplássið
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Orð: Robert M. M’Cheyne
Lag: Lion of Judah
Týtt: Victor Danielsen
1. Eg einaferð kendi ei náði, ei Gud,
eg sá ei mín vanda, mín framtíðarlut;
tó ámintur mangan um Kristus eg varð,
var Harrin vár rættvísi einki hjá mær.
2. Eg græt sum Jerúsalems døtur um hann,
tá hermenn hann slóu, tá blóðið hans rann;
ei skilti eg, mína synd var tað, hann bar,
tí Harrin vár rættvísi einki mær var.
3. Tá Harrin so vakti meg, sá eg bert lóg,
eg skalv fyri deyða, tí dømdur eg stóð,
ei vón var, ei bjarging at finna í mær,
og Harrin vár rættvísi ókendur var.
4. Men ræðslan svann burtur, mín sál kom í havn,
eg lærdi at kenna hans signaða navn,
sum kom her og krossfestur fyri meg varð,
og Harrin vár rættvísi alt nú er mær.
5. Og skal eg enn ferðast um deyðskuggans dal,
er Harrin mín hirði og leiðir meg væl;
og hvussu og nær hann meg tekur til sín,
er Harrin vár rættvísi lovsongur mín.


text:
FSR Froðbiar Sóknar Róðrarfelag
Dagfest á Tvøroyri hin 16. juni 2011
Til kappróðrarfólkini !
Hjartaliga vælkomin til kappróðurin á Jóansøku 2011, ið verður leygardagin
25. juni á Trongisvágsfirði.
Bátarnir skulu standa:
Bátarnir skulu setast millum Flakavirki (F) og Landingarmiðstøðina (L), har bátadrotturin (B) eisini er. Skiltir eru uppsett og vegleiðing á staðnum. Mælt verður at hava bátasledu/bátaskateboard við, tí 100 m er frá Smyrli til bátastaðið har bátar, sum standa longst vekk.
Latbilar:
Mælt verður frá at taka lastbilar við Smyrli. Kemur onkur tó við lastbili, skulu teir stillast norðanfyri Flakavirki (F) yvirav R.B.Thomsen. Bilar sleppa ikki inn á økið har bátar standa.
Bátadrátturin:
Bátadrátturin er við endan av keiini og har verða bátanumrini (N)útflýggjaði.
Matur:
Matur verður at fáa í kantinuni í skúlanum (S) nakað omanfyri keiina frá kl. 12-17. Eisini verður høvi at keypa sær okkurt at eta á keiini.
WC:
Møguleiki er at fara á wc ískúlanum (S), flakavirkinum (F) og hjá Tvør. Havn (H).
Róðurin og manningarskift:
FM róðurin byrjar kl 15.00 stundisliga. Manningarnar skifta somuleiðis við bátadráttin (B).
Barnaróður:
Barnaróðurin byrjar kl 13.00 stundisliga. Beint eftir barnaróðurin rógva oldgirls og oldboys.
Old-boys/girls róður:
Er áhugið, verður skipað fyri old-girls- og old-boys róðri, har aldurin verður 35 ár og eldri.
Boðast skal frá hjá FSR v/ Niels Jacobsen seinast týskvøldið 21. juni kl 21.00.Tlf sí niðanfyri.


text:
Lesarin skrivar
Tey kúgaðu eiga at standa saman
29. Apr 2012
Eftir 18 ár í Danmark, har eg hevði lisið og udirvíst, kom eg heim aftur til Føroyar í 1982. Stutt eftir heimkomuna tók Aids-umrøðan seg...
les meir
Ein kommuna – Føroyar!
26. Apr 2012
Á vári 1964 var eg í tríggjar vikur skiftisnæmingur á universitetinum í Uppsala. Har var eg til ymsar fyrilestrar og framløgur. Ein dagin var eg...
les meir
Pengarnir aftur til fólkið
24. Apr 2012
Tórshavnar Kommuna hevur eitt skattagrundarlag, sum skuldi gjørt tað óneyðugt við einum høgum skattaprosentið og lánifíggjaðum virksemi. Skattaprosentið varð hækkað í einum lágkonjunkturi í 2010...
les meir
Er Grønland et håbløst projekt?
23. Apr 2012
Greini niðanfyri er sera áhugaverd, og skal síggjast í ljósinum av, at brúka orku at gera nakað, ið ber til, og at seta sær...
les meir
El-kaðlar
23. Apr 2012
Tøkniliga gongdin broytir støðugt tær umstøður, vit liva undir. Nú tykist eins og nakað, sum fyrr bert hevur verið ein dreymasjón, kann gerast veruleiki innan...
les meir
Ball í Havn fyri eina miljón
22. Apr 2012
Sambært Norðlýsinum og Vágaportalinum hevur verið eitt rimmar ball í Havn í vikuskiftinum, ein gallaveitsla av teirri aðru verð, sum kostaði heila miljón. Ballið sigst...
les meir
Sosialpolitikkur og tilfeingisgjald
19. Apr 2012
Í dag hevur Kaj Leo Holm Johannesen, løgmaður, svarað fleiri munnligum fyrispurningum. M.a. hevur løgmaður svarað fyrispurningi frá Høgna Hoydal, løgtingsmanni, viðvíkjandi tilfeingisgjaldi, sosialpolitikki, havrannsóknarskipi...
les meir
Ganga fiskiveiðuloyvini út í 2018 ?
19. Apr 2012
Flest øll halda, at fiskiveiðuloyvini ganga út av sær sjálvum 2018, og at tá byrjar ein nýggj loyvistíð við nýggjum møguleikum og treytum og har...
les meir


text:
Í februar vóru árstíðarjavnaðu lønirnar 755 milliónir kr., 14 milliónir meira enn í desember í fjør. Sostatt hava tveir av síðstu trimum mánaðunum verið methøgir, og góða gongdin sæst aftur í trendinum, sum vísir at ferðin í vøkstrinum er høg í løtuni.
Tað hevur verið vøkstur í lønunum síðan 2014, men tað er skiftivís høgur vøkstur og nærum ongin vøkstur. T.d. stóðu lønirnar nærum í stað fyrra hálvár 2016 og høvdu ilt við at koma upp um 700 milliónir um mánaðin. Seinastu tíðina hevur tó aftur verið ferð á vøkstrinum, og nú vísir trendurin, at lønirnar eru farnar upp um 730 milliónir mánaðarliga.
Tilfeingi og ídnaður stóran vøkstur
Verður hugt eftir trendinum í høvuðsvinnubólkum (sí myndina niðanfyri), sæst, at tað er framgongd í øllum høvuðsvinnubólkum. Hetta ger eisini, at lønirnar hava fingið eina góða byrjan í ár. Í fjør um hetta mundi dróg fiski- og alivinnan vøksturin niður, men í ár er hetta beint øvugt. Fiski- og alivinnan vaksa við stórari ferð og teimum í hølunum veksur byggivinnan eisini skjótt. Hinvegin halda tænastuvinnurnar ferðina, sum er ein javnur, seigur vøkstur hvønn mánað.
Legg til merkis: myndin omanfyri vísir ikki støddina á vinnugreinunum men ta ymisku ferðina, sum er í trendinum fyri hesar vinnugreinar, ið allar vóru settar til 100 1. jan. 2010.
Útgreinað og dagførd hagtøl um lønargjaldingarnar eru at finna í hagtalsgrunninum her.
Stutt um árstíðarjavning og trendin
Árstíðarjavnað tøl eru reinsað fyri árstíðaravvik, sum t.d. afturvendandi sveiggið í virkseminum millum vár og summar, heyst og vetur. Hetta merkir, at til ber at hyggja eftir gongdini mánað fyri mánað, uttan at samanberingin verður órógvað av regluligum sveiggjum millum árstíðirnar.
Í trendinum er harumframt lagt upp fyri øðrum óreglusemi í mánaðarligu tølunum, og tá sæst tann undirliggjandi langtíðargongdin í lønunum.
Til ber at lesa meira um árstíðarjavning her.


text:
Orð og lag: Eivør Pálsdóttir
1. Titt vakra smil prýðir teg
Lat meg eiga ein part av tær
mítt hjarta slær so títt, tá tú
smilist móti mær
2. Áh, gev mær bert ein dag við tær
í hesi ástarstund
áðrenn eg felli
í tann æviga náttarblund
3. Lat meg læna sinni títt
av gulli gjørt tað er
tað vil eg hava við mær
á míni longu ferð
4. Áh, gev mær bert ein dag við tær
í hesi ástarstund
áðrenn eg felli
í tann æviga náttarblund
5. Hjarta mítt, tað eigur tú
ja, eina títt tað er
so kom við mær, lat meg vísa tær
hvat kærleiki er
6. Áh, gev mær bert ein dag við tær
í hesi ástarstund
áðrenn eg felli
í tann æviga náttarblund


text:
Leygardagin var golfvřllurin á Glyvursnesi opin fyri almenninginum, eftir at nýtt gras frá Tórsvřlli er lagt á ein part av breytini.
Nógv fólk royndu seg ígjřgnum dagin á breytini, og í Tórshavnar Golfklubba eru tey sear glađ um břttu umstřđurnar.
- Grasiđ av Tórsvřlli hevur gjřrt umstřđurnar nógv betri. Vit hava ikki ordiliga fřlt, at vit hava kunnađ bjóđađ fólki nakađ av ordiligum kvaliteti, men tađ kunnu vit nú, sigur Janus Norđberg.
Samstundis arbeiđir Tórshavnar býráđ saman viđ golffelagnum og ÍSF av řllum alvi fyri at gera ein veruliga golfvřll viđ 18 holum á Glyvursnesi, so vit kunna verđa vertir fyri Oyggjakleikum aftur.
Tćr fyrstu játtanirnar til endamáliđ eru longu latnar og fleiri eru vćntandi.
---


text:
Gott, at Bogi er á veg til fornuft
25. februar 2018
Bogi Andreasen hevur í sínum aftursvari til míni sjónarmið nakrar viðmerkingar, sum kunnu benda á, at hansara liberalu idealir kanska ikki eru fullkomiliga slept, hóast tey einans eru ein viðfáningur av veruligum liberalum sjónarmiðum
Tað er gott, at Bogi er meiri opin og fakligur í sínum argumentum í hesum seinna lesarabrævinum og hevur goymt eitt sindur av útspillingini av mær burtur. Tað er ov tungur lesnaður og óvirðiligt, tá ein vaksin maður missir tamarhaldið á sær sjálvum og fer undir reina útspilling. Tað hevur tó ikki heilt eydnast honum at sleppa útspillingini, men tað er altíð betur við eitt sindur av sakligum kjaki, heldur enn reina útspilling - eins og tað fyrra lesarabrævið frá Boga.
Tað gleðir meg, at Bogi nevnir, at hann hevði havt áhuga í eini kanning, har kannað verður, hvørjir “fyrimunir kunnu vera í at fremja eina fulla liberalisering av elorkuøkinum, har elnetið og framleiðslan verða býtt sundur.” Tað er super, at vit kunnu vera samdir um hetta.
Bogi misskilir markið hjá ES
Bogi hevur tó misskilt nakað um markið hjá ES. Hann sigur, at smærri samfeløg “vóru undantikin kapping, tí tey vóru ov lítil.” Hetta er ikki rætt.
Bogi, hygg undir artikkul 44 í Direktiv 2009/72/EF frá 13. juni 2009, har sært tú, hvat veruleikin er.
Reglan hjá ES sigur, at øll orkuøki, sum eru omanfyri 500 GWh skulu liberaliserast og tey kunnu ikki fáa undantak frá liberaliseringini. Men orkuøki minni enn 500 GWh, t.e. “mikro-isolerede systemer”, kunnu søkja um at fáa undantak frá liberaliseringini, hóast tað ikki er vist, at undantak verður játtað.
Fyri Føroyar hevði hetta havt við sær, at vit kundu søkt at sloppið undan eini liberalisering, tí vit í dag eru undir 500 GWh, men sum Bogi sigur: “Útrokningar vísa, at í 2030 koma Føroyar upp á 600 GWh”
Tvs. tað gongur heilt stutt tíð, so eru vit væl og virðiliga farin upp um markið. Tá vit longu nú, eins og Bogi sigur, vita, at vit fara upp um 500 GWh markið um stutta tíð, og tá vit longu nú eru stór nokk til eina liberalisering - hví ikki bara fara undir eina tilgongd um liberalisering beinan vegin?
Glottar at hóma
Eg eri rættiliga vísur í, at um Bogi Andreasen hugsar seg væl um og hyggur eitt sindur inn í sítt liberala frælsislynta hjarta, so sær hann væl, at tað einasta rætta fyri okkara samfelag er ein liberalisering av el-orkuøkinum.
Um tað skal eydnast okkum at náa okkara málum um at skapa eitt grønt samfelag í komandi árum, er neyðugt, at allir partar vilja taka lógvatøk saman og lyfta okkara samfelag í felag. Hetta ger man best gjøgnum eina liberalisering, har vinnan og tað almenna arbeiðir saman fyri at skapa eitt grønari samfelag við bíligari orku.
Glottar eru at hóma í lesarabrævinum hjá Boga, tá hann bæði leggur upp til, at ein kanning verður gjørd av fyrimunum við eini liberalisering og samstundis at hann staðfestir, at vit heilt skjótt fara upp um markið, har ES sigur at ein liberalisering er bæði møgulig, ynskilig og kravd.
Gleði meg til títt aftursvar - vónandi verður tað meira sakligt og fakligt enn undanfarnu lesarabrøvini frá tær, sum vóru í so nógv merkt av útspilling.
Magni Laksáfoss
næstformaður í Sambandsflokkinum
RN
Aftur


text:
Tíðindasavn
Valevnislistar til kommunuvalið 13. november 2012
Hesir valevnislistarnir eru innkomnir til bygdaráðsvalið í Viðareiðis kommunu, sum verður 13. november 2012, og eru góðkendir av valnevndini. ...
Kunngerð
Við hesum verður gjørt kunnugt, at vallistin til kommunuvalið 13. november 2012 fyri Viðareiðis kommunu liggur frammi til alment eftirlit í handlinum ...
Kunngerð
um valevnislistar til kommunuvalið í Viðareiðis kommunu tann 13. november 2012 Í Viðareiðis kommunu skal ein valevnislisti hava í mesta lagi ...
Ung í arbeiði
Ung í arbeiði Viðareiðis kommuna fer at skipa fyri ung í arbeiði í summar. Arbeiðið er ætlað ungum ímillum 14 og ...
Ruddingardagur á Viðareiði
Skipað verður fyri ruddingardegi leygardagin 9.juni 2012 ...
Vegleiðandi fólkaatkvøða um kommunusamanlegging
KUNNGERÐ Fólkaatkvøða um kommunusamanlegging Kunngjørt verður, at fráboðaða vegleiðandi fólkaatkvøða um kommunusamanlegging verður hósdagin 3. mai ...
Staðarnøvn
Staðarnøvnini hevur Daniel Lydersen savnað og staðsett. Fleiri staðarnøvn koma á heimasíðuna í næstum.Hesir hava eisini verið goðir í ráðum:Olevinus SørensenJógvan JoensenNiels AbsalonsenElsupa PetersenHans Sørensen ...
Byggisamtykt fyri Viðareiðis kommunu
Kunngerð Vísandi til §6 í løgtingslóg nr. 13 frá 21. mai 1954 um býarskipanir og byggisamtyktir, sum seinast broytt við løgtingslóg nr. 81 frá 25 ...
Skúlaútbygging
Viðareiðis kommuna hevur samtykt at fara undir skúlaútbygging Í hesum sambandi hava vit tikið av tilboði frá Sp/f Grevstur upp á útgraving. ...
Viðareiðis kommuna í barnaverndarsamstarvi við Klaksvíkar kommunu.
5. januar skrivaði Viðareiðis kommuna undir barnaverndarsáttmála við Klaksvíkar kommunu. Barnaverndin er at hitta yrkadagar kl. 10-16 á tlf. nr. 410000Allar aðrar tíðir svarar vakttelefonin ...
Spillivatnsætlan fyri Viðareiðis kommunu góðkend
Við hesum verður boðað frá, at Umhvørvisstovan hin 19.12.2011, sambært §18, stk. 2 í løgtingslóg nr. 134 frá 29. oktober 1988 um umhvørvisvernd, við seinni ...
Skattaprocent og barnafradráttur
Skattaprosentið hjá Viðareiðis kommunu er 21,5% og barnafrádrátturin 4500 kr. í 2012 ...
Bingjupláss
Bingjuplássið er opið Mikudag 17:00-19:00 Leygardag 13:00-15:00 ...


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Frá Flaggdagshaldinum 2011
Hóast veðrið flaggdagin var nakað illfýsið, vóru eini 80 fólk komin saman til Flaggdagshaldið í Vestmanna mánadagin.
Flaggdagsrøðuna í ár helt Helgi Jacobsen, sum er í ferð við at skrivað Vestmanna Søgu. Røðan verður endurgivin niðanfyri myndarøðina.
Aftaná Flaggdagshaldið var skipað fyri flaggdagsrenning, har 45 fólk luttóku. Yngsti luttakari var 4 mánaðir og tann elsti var 70 ár. Fyrst á mál á longra teininum á 5,8 km var Bárður Nielsen við tíðini 27.17. Honum á baki var Pauli Zachariassen við tíðini 30.08. Bjørg Patursson kom á mál sum nr. 3 við tíðini 33.34.
Fyrst á mál á styttra teininum á 3,2 km var Jóngerð Nielsen við tíðini 18.37. Nr. 2 gjørdist Jógvan Emil Nielsen við tíðini 18.50, og nr. 3 gjørdist Jákup Durhuus.
Flaggdagsrøðan, sum Helgi Jacobsen helt á Flaggdegnum 25. apríl 2011:
"Góðu vestmenningar, góðu áhoyrarar!
Tú skalt helst ongantíð byrja eina røðu við at spyrja, hví tú ert biðin. Eg setti spurningin longu tá eg fekk áheitanina um at halda røðuna og segði beint fram, at hetta við Merkinum var eitt evni, sum eg ikki hevði kavað so djúpt í. Svarið eg fekk var, at eg kundi nevna reytt, blátt og hvítt nakrar ferðir, annars var frítt at hugleiða.
Satt at siga hevur samantvinningin av at hevja Merkið og krevja vár tjóðskaparliga rætt ikki sagt mær so nógv. Rok hevur staðist burtur úr flaggdagsfundum, har samantvinningin hevur verið ov eyðsýnd, tí sambandsfólkið heldur seg eiga líka góða rætt at vísa til tjóðarmerkið, sum loysingarfólkið. Og man tað ikki vera so?!
Neyvan nakar kemur á mál við at nýta Merkið sum jarnbrot í nakrari tilgongd, antin tað so verður at kvetta við Danmark ella at staðfesta Heimastýrið sum status quo.
Tjóðarstríðið skulu vit lata liggja á hesum sinni. Sum røðari eigur tú kortini at nevna, at tað var íslendska sjálvstýrið í 1918, sum birti neistan til Merkið. Og sum kveikjarin millum studentarnar um hetta mundið, fáminingurin Jens Olivur Lisberg, segði: Skulu føroyingar einaferð koma so langt, at teir allir vilja draga eina línu og rógva á sama báti, má báturin hava eitt merki.
Fyrstu ferð, Merkið var nýtt á báti, var í 1920, og fyrstu ferð, menn sóu eitt føroyskt skip við Merkinum á mesaninum, var undir Íslandi í 1923. Tað var okkara egni Óla Jákup Kristoffersen úr Skálum við Neptun.
Í nógvum viðurskiftum umboðar Merkið hendingar á leiðini. Í gjár mintust vit Kristi uppreisn, í dag minnast vit Merkið sjálvt og ein annan dag er tað elsti persónur í bygdini, sum fyllir 90 ella 100. Og øll fløgg verða vundin á stong, tá nýggj skip koma til bygdar, men eg havi nú ongantíð sæð fløgg á fullari stong, tá skip verða seld úr bygdini.
Í breiðari høpi umboðar Merkið okkara land úti í heimi. Fáastaðni er hendan umboðanin so eyðsýnd, sum framman fyri høvuðsdyrnum á framsýningarborgini í Bryssell á árligu fiskivinnustevnuni har. Sama týdning hevur Merkið á stóru fiskivinnuframsýniningini í Boston og á afturvendandi oljustevnum í Aberdeen. Á Merkinum kennir vinnan úti í heimi føroysku vinnuna. Á útlendsku sendistovunum í Reykjavík, í London og Bryssell veitrar merkið somuleiðis á galvunum yvir høvuðsstrætunum.
Sunnarlaga í Spania í eini náttúruperlu ovarlaga í bygdini Manilva liggur fjálga matstovan Roman Oasis. Matstovan marknaðarførir seg í fyrsta lagi við einum kendum BBC-sjónvarpskokki og í øðrum lagi við, at líka mikið hvaðani tú kemur, fært tú títt tjóðarflagg á borðið.
Hetta við flagginum skuldi standa sína roynd eitt árið vit hildu til á hesi leiðini. Matstovueigarin kom sjálvur til borðið og spurdi, hvaðani vit komu. We come from The Faroes var svarið og so varð bíðað í spenningi. Ein løta gekk og einki hendi. Kanska leitaðu tey eftir flagginum hjá Farounum, men fingu tað ikki at ganga upp, tí helst vóru vit ikki serliga átøk egyptum.
So kom ein ungur tænari og bað okkum skriva navnið á landinum á ein seðil. Hesuferð skrivaðu vit Faroe Islands. Nú gekk aftur ein long løta og eg ivaðist ikki í, at tænarin fór at koma aftur sum av torvheiðum.
Men so kemur sjálvur matstovueigarin so spelkin við einum ektaðum føroyskum borðvimpli - reyðum, bláum og hvítum. Flaggið hevði hann funnið aftarlaga í goymsluni og hetta var fyrstu ferð hann hevði flaggað við Merkinum. Har stóð so Merkið og kappaðist við fløggini úr øllum hinum londunum. Aðrar matstovur kundu pakka saman tá tað snúði seg um at fáa tjóðarkensluna upp í gestunum. Samleikin millum Merkið og Føroyar gjørdist stórur hesa løtuna og vit vóru stolt av at vera føroyingar.
Hans Andrias Djurhuus fekk rætt hesa løtuna, tá hann kvað:
Har ið merkini veittra, veittri eisini mítt,
tað ber kvøðu frá landi mínum fagurt og frítt;
og eg kenni meg orna gjøgnum mønu og merg....
Ein flaggdag sum hendan er eitt gott høvi at steðga á. Hugleiða eitt sindur - um kapital og alt, sum er til sølu, um onkur er, sum vil selja og annar er, sum vil keypa.
Í arbeiðinum at skriva søguna um Vestmanna eri eg komin eftir, at í 1864 vóru yvir 2000 avreiðingar í Vestmanna. Summar dagar vóru 150 mans á útróðrum. Við sínum fýramannaførum, seksmannaførum og áttamannaførum avreiddu hesir menn í 1864 122 tons til handilin á Fitjunum. Miðalprísurin var seks oyru fyri kilo og samlaða avreiðingarvirðið 8000 krónur.
Árini eftir fríhandilstíðina vóru kollveltandi. Bara frá 1845 til 1864 tíggjufaldaðist útróðurin í Vestmanna. Frá at hava hildið í árina á bóndabátunum, fóru menn sjálvir at rógva út og at avreiða. Við einum traðarstubba afturat fingu hesir menn nú starvsheitið sum útróðrarmenn og jarðarbrúkarar. Allir høvdu A-fiskiloyvi. Hetta var byrjanin til, at meinigi maðurin samlaði sær nakað av kapitali av øðrum, enn av jørðini.
Miðal avreiðingarvirðið býtt á allar menn á bátunum var ikki so stórt tey fyrstu árini. Men summir vóru grammari, enn aðrir. Óla Jákup Larsen var á útróðrum sum formaður á báti 125 ferðir í 1864. Mangan tvær ferðir um dagin. Hann avreiddi 11 tons og úrtøkan var 318 krónur. Hjá teimum treiskastu fór útróðrarlønin saman við lýsiúrtøku og ullapløggum upp um eina læraraløn, sum var 200 krónur tá á døgum.
Hesin spildurnýggi kapitalurin fór í umfar og legði eitt nú grundarlag undir eina handilsvinnu, har nøkur gjørdust eitt sindur betur fyri enn onnur.
Framburðurin í útróðrinum saman við landsins bestu vetrarhavn og einum Heygamanni tóktist eitt skifti so ógvisligur, at eygleiðarar spáddu, at Vestmanna fór at gerast høvuðstaður Føroya. Søgan hevur tó lært okkum, at kapitalurin leitar sær leiðir, sum ikki eru so lættar at spáa um. Kanska var tað trot á stórkapitali, sum gjørdi, at Vestmanna eftir ár 1900 ikki orkaði at fylgja við øðrum stórplássum. Vit áttu ikki stórkapitalistar sum Mortensen, Dahl ella Kjølbro.
Um stutta tíð fara hugsjónarmenn í bygdini at reisa standmynd av Ólavi. Tann maðurin stóð at bresta av nýbrotum og sum nógv størsti skattgjaldari í bygdini í fleiri ár hevði hann møguleikan at gerast kapitalistiski undangongumaðurin. Tíverri misti hann á stokkinum av einum miseydnaðum trolarakeypi.
Men bygdin reisti seg við dugnaligum skiparum og reiðarum, har eyðkennið var samstarv og har samanskotin kapitalur kláraði at lyfta bygdasamfelagið gjøgnum kreppur og avbjóðingar. Og nú tað einaferð enn leikar á og kvirran á miðjum degi er óunniliga larmandi, fer bygdarsamfelagið her kortini at reisa seg aftur.
Eins og fyri hundrað árum síðani, hevur kapitalurin í dag sínar egnu leiðir. Tey siga alt er til sølu. Fyri rætta prísin, væl at merkja. Fólk gerast rík eftir einari nátt, tí abbin fyri 60 árum síðani setti 1000 krónur í eitt felag. Virðir og ognir skifta hendur, summi fáa yvirflóð og summi kenna seg vera fyri vanbýti. Viðhvørt er kapitalurin um somu tíð bæði lívgandi og oyðandi.
Men tak tað bara róligt, tí búskaparfrøðingurin sigur, at tess færri hendur, ið umsita rættindini, tess meira fær samfelagið burturúr. Tað má vónandi eisini merkja meira til bygdasamfelagið.
Vit kenna klassiska spurningin hjá vikubløðum: Hvat hevði tú gjørt, um tú vanst 10 milliónir? Jørðina runt og alt hatta har. Vit nevndu íáðni Dahlarnar í Vági. Ein av forfedrunum hjá Einar Dahl, sum var reiðari og handlaði í Vestmanna í 30 ár, var Rádni bóndi í Toftum í Vági. Hann livdi fyrst í 1800, tá Napoleonskríggini gjørdu, at einki mjøl kom til landið, samstundis sum bæði fiskaloysi og grindaloysi valdaðu og fólk doyðu í hungri.
Nógv fólk kom inn til bóndan at biðja um mat og haðani fór eingin tómhentur avstað aftur. Men umsíðir var eisini lítið eftir hjá Toftabóndanum av seyði, korni og øðrum. Bóndin hevði sagt við konuna, at hon skuldu lata av korninum, tá fólk kom at biðja, men so mikið skuldi vera eftir, at tey kundu hava til sáð næsta árið. Tí, sum bóndin segði, tað nyttaði lítið at liva eftir, tá øll hini vóru deyð. Sagt á nútíðarmáli, at hvat nyttar tað at eiga 100 milliónir, tá man bara kann eta seg mettan tvær ferðir um dagin?
Tí er tað næstan ein natúrlóg, at kapitalur aftur setir virksemi í gongd her á staðnum. Men kanska verður tað á ein hátt, sum vit ikki gruna ídag.
Á einari suðurspanskari matstovu var tað Merkið, sum gjørdi meg stoltan at vera føroying. Kommunur hava vanliga einki kommunuflagg, men kanska tú kennir samleikan við bygdina á hjartasløgunum. Hóast fjøruti ár í útlegd, er tað hjá mær á onkran hátt fyri tí, sum viðurferst í hesi bygdini, at hjarta slær heitast.
Hjartaslátturin gerst títtur, tá ítróttarfólkini í bygdini skapa spenning um meistaraheitini og tá økt vinnuvirksemi gevur kommununi rúmar møguleikar at handla óheft av Tinganesi.
Tá tað harafturímóti gongur illa í ítrótti, talvi ella vinnuliga, fer hjarta í moll og huglagið gerst disharmoniskt. Tá sanni eg, at eg ikki bara eri føroyingur, men vestmenningur.
Framhaldandi góðan flaggdag og góðan renni- og gongutúr."
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Føroyameistarin Dráttur í steypafinaluni
Steypafinalan, kvinnur:
Stigatalvan gevur ábendingar um eitt hálvavegnað miseydnað ár, men soleiðis sær venjarin als ikki uppá tað. - Vit hava gjørt stórar broytingar á liðnum í ár, og eru tí sera væl nøgdar við at hava spælt okkum í steypafinaluna
Fyri sjeyndu ferð í søgu felagsins, er Dráttur í steypafinaluni í kvinnuflogbólti.
Kvinnurnar úr Sandavági og Miðvági vóru í báðum teimum fyrstu flogbóltsfinalunum, men tær taptu báðu ferð móti Mjølnir. Trý ár seinni, í 2004, vóru tær aftur í finaluni, hesaferð móti TB, men enn einaferð endaði tað við ósigri.
Tað var ikki fyrr enn í fjórðu royndini, at tað brast fyri nev. Í 2007 spældu tær finalu móti KÍF, og tá endaði javna finalan við einum 3-2 sigri til Drátt. Síðan tá hava tær verið í tveimum finalum, í 2007 móti SÍ, sum tær taptu og í 2015, tá tær vunnu á TB.
Nógv broytt lið
Í fjør gjørdi Dráttur aftur bart, tá tær vunnu triðja meistaraheitið í søgu felagsins. Fyrstu ferð Dráttur vann meistaraheitið var í 2001 og aðru ferð var í 2006.
Men tað er ikki sama liðið, sum spælir í landskappingini í ár, sigur venjari felagsins.
- Nei, liðið er nógv broytt frá í fjør. Tí eru vit komnar seint ígongd. Fleiri leikarar hava verið burtur frá av ymsum orsøkum, av tí sama eru fleiri, sum eru komnar seint í gongd, og tað sæst sjálvandi á spælinum, sigur Elisabeth S. Rasmussen.
Kemur tað so óvart á tykkum, at tit komu í finaluna?
- Nei, tað vil eg tó ikki siga. Vit hava eitt gott lið, hóast broytingarnar. Vit hava bara brúkt ta tíð, sum vit skuldu, fyri at koma hertil. Vit hava bygt omaná alla tíðina, og tí eru vit sum so nøgd, hóast vit altíð kundu havt klárað okkum betur, sigur hon.
Eru við fyri at vinna
Skulu vit taka útgangsstøði í landskappingini, so er einki at ivast í, at Fleyr er favorittur.
Liðið liggur nógv fremst í landskappingini, men vit hava áður sæð, at tað ikki er nøkur trygd fyri, at liðið vinnur steypafinaluna.
Elisabeth S. Rasmussen letur eiheldur nakran iva vera um, at hennara lið fer eftir sigrinum móti oddaliðnum í landskappingini.
- Sjálvandi fara vit tað. Vit eru við fyri at vinna kappingar, og tí fara vit sjálvandi eisini eftir sigrinum, tá vit fara á vøllin leygardagin, sigur hon.
Stór aldursspjaðing
Tá kjakast skal um kjansir, verður ofta hugt eftir, hvussu liðið er samansett.
Tá kann hyggjast eftir hædd og tali av landsdystum, og eisini kann hyggjast eftir aldri.
Hyggja vit eftir hesum síðsta fyrst, so sæst, at talan er um eitt lið við rímiliga stórari aldursspjaðing. Elsti leikarin er 38 ár, tann yngsti er 19. Tríggir leikarar eru eldri enn 30, og tveir eru beint undir. Tað vil so siga, at talan er um rættiliga royndar leikarar, sum fara á vøllin fyri Drátt leygardagin.
Tað sama ger seg galdandi, tá hugt verður eftir landsdystum. Hóast tann sum hevur spælt flestar dystir, "bara" hevur spælt 15 landsdystir, so eru seks leikarar, sum hava umboðað Føroyar í altjóða dystum. Eisini tað hevur stóran týdning.
Spurningurin er so, um tað er nóg mikið til at koppa Fleyr. Tað fáa vit at síggja leygardagin.


text:
Býráðsfundur 27. febr. 2014 kl. 17:00
Býráðslimir:
Magnus Rasmussen, Tórbjørn Jacobsen, Helgi L. Petersen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Hallur Ellingsgaard, Karl Rasmussen og Arnfinn Langgaard.
Varalimur: Katrin Absalonsen møtti fyri Jonhard Danielsen
1. 13/00610: Yvirtøka av skjalasavninum hjá Beta Files.
Samráðingar hava verið millum eigararnar av Beta Files og kommununa/Bókasavnið um eina møguliga yvirtøku av skjalasavninum hjá Beta Files.
Talan er um eitt fullfíggjað skjalasavn yvir eitt 25 ára tíðarskeið fyri raksturin av trolarum hjá P/F Beta. Savnið kann í framtíðini verða brúkt av áhugaðum í samband við møguliga gransking (vinnulív, lærustovnar, granskingarverkætlanir v.m.)
-Mentanarnevndin mælir til, at kommunan yvirtekur savnið hjá Beta Files.
-Býráðið hevur á fundi 27/02-2014 samtykt at taka undir við tilmælinum frá Mentanarnevndini.
2. 13/00266: Broyting av Almennu byggisamtyktini í Skálafirði.
Talan er um at broyta E1-økið til C26-øki í samband við umsókn frá Kelduni, sum ynskir at víðka teirra grundøki til eina møguliga útbygging.
-Byggi- og býarskipanarnevndin mælir til at taka undir við uppskotinum frá Teknisku deild um at broyta ásetingarnar fyri E1-økið og C26-økið soleiðis, at uml. 12.000 m2 verður flutt frá E1-økinum og lagt afturat C26-økinum.
-Býráðið hevur á fundi 27/02-2014 samtykt at taka undir við tilmælinum frá Byggi- og býarskipanarnevndin.
3. 14/00152: Bakkafrost søkir um byggiloyvi til reinsiverk við Smoltstøðina á Glyvradali.
-Byggi- og býarskipanarnevndin mælir til at taka undir við tilráðingini frá Teknisku deild um at játta byggiloyvi til reinsiverk tá fullfíggjaðar tekningar av brunni og bygningi fyriliggja og jarðarviðurskiftini eru avgreidd.
-Býráðið hevur á fundi 27/02-2014 samtykt at taka undir við tilmælinum frá Byggi- og býarskipanarnevndin.
4. 14/00153: Bakkafrost søkir um loyvi at keypa eitt uml. 4.000 m2 stórt øki burtur av matr. nr. 274a frá Búnaðarstovuni. Økið skal brúkast til at byggja eitt reinsiverk til Smoltstøðina á Glyvradali.
-Byggi- og býarskipanarnevndin mælir til at taka undir við tilráðingini frá Teknisku deild at játta loyvi til at keypa økið burtur av matr. nr. 274a til reinsiverk.
-Býráðið hevur á fundi 27/02-2014 samtykt at taka undir við tilmælinum frá Byggi- og býarskipanarnevndin.
5. 13/00681: Ítróttarhøllin í Runavík – dagføringar og umvælingar í sambandi við samanbygging av nýggju fimleikarhøllini við Ítróttarhøllina.
Býráðið hevur á fundi 28/11-2013 samtykt at skifta takið og gólvið í høllini og at gera aðrar umvælingar/
dagføringar á Ítróttarhøllina, samstundi sum sum fimleikarhøllin verður samanbygd við nýggju fimleikarhøllina og meðan høllin enn er eitt arbeiðspláss.
-Fíggjarnevndin mælir til at veita eina eykajáttan áljóðandi 3,3 mió. til arbeiðið at umvæla/dagføra ítróttarhøllina.
-Býráðið hevur á fundi 27/02-2014 samtykt at taka undir við tilmælinum frá Fíggjarnevndin.
6. 14/00155: Eykajáttan í samband við útbygging av havnarlagnum á Glyvrum.
Í samband við útbygging av havnarlagnum á Glyvrum, verður neyðugt við eini meirjáttan uppá 4 mió. til arbeiðið, sum er í gongd.
-Vinnu- og havnarnevndin, Tekniska nevnd og fíggjarnevndin mæla til, at 4,0 mió. kr. verða fluttar frá RS 661 Teknisk mál til RS 751 Kommunal virki.
-Býráðið hevur á fundi 27/02-2014, við fyrstu viðgerð, samtykt at taka undir við tilmælinum frá Vinnu- og havnarnevndin, Tekniska nevnd og fíggjarnevndin.


text:
Skúlagongd
Skúlagongdin er í alt størri mun vorðin ein hornasteinur undir menningini hjá øllum børnum. Skulu tey mennast og trívast við teimum krøvum, ið dagsins samfelag setir til tey, er neyðugt at undirvísingin fer fram í einum mennandi og tíðarhóskandi umhvørvi.
Kommunan leggur tí stóran dent á, at fólkaskúlin gevur børnunum eitt gott støði at standa á, økir um hug teirra at læra og annars er grundvøllur fyri virkishugi og fakligum førleikum.
Tað eru tríggir skúlar í Sunda kommunu ein í Hósvík, ein í Hvalvík og ein á Oyrarbakka. Samlaða næmingatalið liggur um 300.
Í Hósvíkar skúla og í Hvalvíkar skúla ganga næmingar frá 1.-6. flokk. Í skúlanu við Streymin á Oyrarbakka ganga næmingar frá 1. -10. flokk.
Skúlsamstarv er í millum Sunda og Eiðis kommunur. Skúlabørn frá 8. - 10. flokk ganga í Skúlanum við Streymin.
10. flokkur kallast E-nám og er skipaður sum samstarv millum tríggjar skúlar. Skúlan við Streymin, Stranda skúla og Fuglafjarðar skúla.
Býráðið hevur samtykt at savna allar næmingar í kommununi frá 1. til 10. flokk í ein skúla, Skúlanum við Streymin. Nýggjur skúli verður bygdur saman við verandi bygningum á Oyrarbakka og verður byggingin eftir ætlan liðug til skúlaársbyrjan 2018/2019.


text:
Klassisku barnarímurnar hjá Hans Andria...
Klassisku barnarímurnar hjá Hans Andriasi eru nú seks og hálvfems ára gamlar summar, men enn líka nógv avhildnar.
Sálmar, sum børnum dámar. Nýggj barn...
Sálmar, sum børnum dámar. Nýggj barnasálmabók við sálmum at syngja bæði heima, í kirkju og í sunnud...
Í sangbókini við gyltari permu eru 29 s...
Í sangbókini við gyltari permu eru 29 sangir við nótum og besiffringum, sum Magni Husgaard hevur gjørt. Edward Fuglø hevur sniðgivi&...
Yrkingasavn fyri børn og barnsligar sál...
Yrkingasavn fyri børn og barnsligar sálir.
Sangbók til skúlabrúks, eisini nevnd St...
Sangbók til skúlabrúks, eisini nevnd Starabókin, kom upprunaliga út í 1965. Tað vóru tveir lærarar í Klaksv&iacut...
Skemtilig rím eftir navnaframa og fjølb...
Skemtilig rím eftir navnaframa og fjølbroytta skaldið Alexandur Kristiansen


text:
Steypafinalur, menn:
* Í fyrstu steypafinaluni í ár 2000 varð leikt við "Nordic Score" stigaskipanini.
Norðurlendsk stigaskipan - "Nordic Score"
Í ár 2000 var í Norðurlondum eksperimenterað við einari serligari norðurlendskari stigaskipan, men henda var kortini skjótt slept aftur.
Spælt var í hálvleikum, og tað liðið sum fyrst vann tveir hálvleikir, vann dystin. Um liðini vunnu hvør sín hálvleik, varð dysturin avgjørdur við einum javnbrótara, sum gekk upp í 15.
Í hvørjum hálvleiki galt um at vinna tvey sett. Hvørt settið gekk upp í 21. Tann sum so fyrst vann tvey sett, hevði tá vunnið ein hálvleik. Men um liðini vunnu hvør sítt sett, so var hálvleikurin avgjørdur við einum javnbrótara, sum einans gekk upp í 7!
Innviklað? Tja... kanska tað ikki var so løgið, at henda skipanin ikki vann frama.


text:
Á ferð við stovninum
Tá børn á stovni ella í dagrøkt skulu flytast í bilum, galda somu reglur, sum tá koyrt verður í privatbilum. Summir stovnar hava kortini onga útgerð, og ein møguleiki er tí, at foreldrini sjálvi fáa útgerð til vega.
Børn í bussi
Bussar, sum eru skrásettir síðani 1999, skulu hava trygdarbelti á øllum setrum, býarbussar tó undantiknir. Meginreglan er, at eru trygdarbelti í bussinum, skulu tey verða brúkt. Tá stovnurin skal túr við bussi, skulu børn úr trimum árum vera íbundin, um trygdarbelti eru í bussinum. Ráðið fyri Ferðslutrygd mælir til, at stovnar og skúlar einans brúka bussar við vanligum trípunktsbelti.
Tryggast eru børnini, um tey sita íbundin aldurssvarandi trygdarútgerð. At kalla eingin trygdarútgerð til børn er góðkend til mjadnabelti, so umráðandi er at kanna frammanundan, at bussurin hevur trípunktsbelti. Ansa eftir, at børnini ikki smoyggja skákbeltið undir armin ella afturum bak – hetta kann vera lívshættisligt í samanstoyti.
Koyring í hýruvogni
Nýtir stovnurin ella dagrøktin hýruvogn, kann avtala gerast við eitt hýruvognsfelag um at hava tøkar barnastólar og bilpútur. Annars kunnu børnini hava sína egnu útgerð.
Er góðkend útgerð tøk til børn undir 3 ár, skal hon verða nýtt. Børn eldri enn 3 ár skulu verða spent føst við vanliga trygdarbeltinum á baksetrinum ella við serútgerð, um hon er til. Í hýruvogni, eins og í øðrum bilum, má bara ein persónur sita á hvørjum setri. Tá tú bíleggur hýruvogn, kanst tú spyrja, um tey hava barnaútgerð til túrin.


text:
Sjúrður bóndi
Sjúrður bóndi í Fuglafirði sigldi
til Noregs við ull. Hann átti tríggjar frálíka raskar synir; hin yngsti
og ramasti av teimum æt Sjúrður. Ein dagin, sum teir vóru útrónir
norðuri í Djúpum, setti hann ein sovorðnan sorta úti á havinum. Teir
hildu til lands, høvdu andróður innaftur og settu upp í Oyndarfirði í
illveðri. Oyndfirðingar vóru niðri á støðni og fóru at tosa við
fuglfirðingar.Teir søgdu, at ein reystkempa úr Suðuroy var komin at
royna styrki, men eingin hættaði sær til at fara ímóti honum, tí ikki
hevði hann funnið sín javnlíka enn. Oyndfjarðabóndin beyð fuglfirðingum
heim til hús og bað fuglfjarðabóndan nú koma og gera eitt roysnisbragd
og royna seg ímóti suðuroyarkempuni. Hann vildi tó illa til sjálvur og
eggjaði yngsta son sín Sjúrð. Ungi Sjúrður førdist undan og segði, at
hann var móður av longum andróðri. Oyndfjarðarbóndin borðreiddi væl fyri
teimum, so teir gjørdust kátir og væl heitnir. Kempan gekk og reikaði
um bøin og fór so heim til hús at spyrja, um nakar var komin, sum vildi
royna seg. “Far og royn! Skomm liggur á tí!” segði fuglfjarðarbóndin við
son sín og elvdi honum so til. Sjúrður fór út, og báðir saman at
glímast. Uppi á mýrini tætt við húsini beint upp av kirkjuni var tað, at
teir bardust. Fyrst tóku teir brøðratøk, og Sjúrður vann hin í fyrsta
bragdi. Kempan segði, at tað var ikki fyri mark: Teir skuldu saman
aftur. So tóku teir akslatøk, og tað gekk samlíkt. Pápin stóð og hugdi
at. “Á, lítli mín, gev honum nú skemdarfallið!” segði hann við son sín.
Teir saman triðju ferð, og Sjúrður vann uppaftur. Tá gavst kempan: nú
hevði hann fingið sín yvirmann. Tá var frøði á fuglfjarðarbóndanum.
“Vælsignaður veri hvør biti, ið tú hevur etið!” segði hann við Sjúrð.
Hálvrátt tjógvakjøt handan undan Skarði hevði verið matur hansara. “Hvat
halda tit, bróður tykkara er verðugur fyri hetta roysnisbragd?” spyr
pápin hinar báðar synirnar. “Tað skulu tygum ráða fyri sjálvur,” siga
teir. So gav hann Sjúrði 24 ærfrælsir Innandals burtur úr Innandalsmørk,
ið søgd er at vera størsta mørk í Føroyum (eingin bøur liggur til hesi
ærfrælsini), og eina hálvmørk í bø við ongum haga, enn á døgum kallað
“hin hagaleysa hálvmørkin”.


text:
Rock Trawldoors - Orkusparandi trolðutgerð "Førrock" (2009) - Nógv seinkað
Samdráttur og frágreiðing um verkætlanina: Rock Trawldoors - Orkusparandi Trolútgerð “Førrock” (2009) - sum er nógv seinkað og enmdaliga rapporterað í 2011, eru tøkar og síggjast niðandyri, við at trýsta á tær:
Samandráttur Rock Trawldoors - Orkusparandi Trolútgerð
Frágreiðing (fyllir yvir 10Mb - má umbiðast samskiparanum).
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)
Stevnan fyri fiskivinnuroyndir er at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskap-arligari og samfelagsligari burðar-dyggari gagnnýtslu av havtilfanginum.


text:
Samtyktir frá bygdarráðsfundi mánadagin 2. oktober 2017 kl. 18.00
Møtt til hendan fundin vóru: Mikkjal Sørensen, Andreas Berg, Sveinur Bech, Joan Vejhe
og Emily Poulsen.
1.
Hetta mál er tikið av skrá. Kemur fyri á eykafundi seinni.
2.
Samtykt er at stuðla 3a í Miðnámsskúlanum.
Samtykt er at stuðla 3x í Miðnámsskúlanum.
Samtykt er at stuðla Seyðasýningini.
Semja er um ikki at stuðla Hjálpargrunninum fyri óarbeiðsførar fiskimenn.
Semja er um ikki at stuðla bókaútgávuni um Skarðsbygd.
Semja er um ikki at stuðla felagnum Víkingaskip til keyp av øki til víkinganeyst.
Semja er um ikki at stuðla bókini Miðnámsrit 2017.
3.
Kunnað bleiv um ætlanir at seta á stovn eldraráð fyri Suðuroynna.
Kunnað bleiv um skattainntøkur fyri august 2017, kr. 701.990 &
skattainntøkur fyri september 2017, kr. 703.765
Porkeris Bygdarráð.


text:
FSF: Flest gull til høvuðsstaðin
vinna13-11-2017 - 18:23 - Jóanis Nielsen
Meðan B36 vann flest heiðursmerkir samanlagt, so vunnu grannarnir úr HB flest gull. Og fyri fyrstu ferð í nógv ár endaði einki metall av fínasta slag í KÍ, sum kortini vann nógvar medaljur í 2017.
Kappingarárið 2017 er av, og vinnararnir í øllum kappingunum eru funnir. Og um hugt verður eftir heiðursmerkjabýtinum, so hilnaðist árið serliga væl fyri HB, B36 og KÍ. Men fyri fyrstu ferð í nógv ár, endaði einki gull í Klaksvík.
Samanlagt vann B36 flest heiðursmerkir, meðan HB vann flest gull. Teir reyð-svørtu í Gundadali vunnu fimm gull, tríggjar silvur, og tvær bronsu. B36 vann tríggjar gull, eina silvur, og sjey bronsu.
Nummar trý í samlaða yvirlitnum gjørdist EB/Streymur, sum vann tríggjar gull og ein silvur. Tó skal viðmerkjast, at tær tríggjar gullkrónurnar vórðu vunnar í samstarvi við Skála.
Nógv heiðursmerkir vórðu eisini vunnin til Klaksvíkar, men fyri fyrstu ferð í nógv ár endaði einki gull í KÍ. Talan gjørdist kortini um 9 medaljur samanlagt – sjey silvur og tvær bronsu.
Yvirlit yvir allar meistarar og steypavinnarar fyri kappingarárið 2017 sæst her: Meistarar og steypavinnarar 2017


text:
Tindadýr verða flokkað í fimm flokkar: krossfiskar, slangustjørnur, igulker, trælsrassar og sjóliljur.
Øll tindadýr hava smáar kálkplátur uttan á kroppinum. Tað er ymiskt, hvussu tætt hesar pláturnar sita hjá ymiskum tindadýrum.
Pláturnar sita tætt saman og gera eina samanhangandi skel hjá igulkeri. Hjá slangustjørnu sita tær eitt sindur leysari saman, og hjá trælsrassi sita tær hvør sær.
Á smáu kálkplátunum kunnu sita tindar, og tí verða dýrini í hesum bólki nevnd tindadýr.
Rund og fimmbýtt
Tindadýr eru øll onkursvegna rund og fimmbýtt. Til dømis hava krossfiskur og slangustjørna rundan kropp við fimm ørmum og trælsrassur rundan kropp og fimm ræsir við kálkplátum.
Tindadýr eru vanlig allastaðni úr fjøruni og niður á 6.000 metra dýpi.


text:
Vit vitjaðu Giza Hoyvík á niðara vølli í Gundadali í gjár, og vit vístu samstundis hvussu fótbóltur kann spælast. Gott samanspæl, flottar uppruddingar, góð álop og eitt konstant trýst á mótstøðuliðið, sum brúkti ríkiligt av tíð til at avvikla innkøstini, fríspørkini og málspørkini.
Bæði liðini høvdu sínar tjansir, men tað rætta liðið vann í gjár. Vit høvdu hópin av tjansum, og eisini nakrar 100 % tjansir, ið ikki komu á máltalvuna.
Vit høvdu fleiri skot uppá Giza málið
Teir fyrstu fimtan minuttirnar av dystinum kundi Giza Hoyvík – líka so væl sum vit sjálvir – lagt seg á odda. Spælið gekk báðar vegir, men vit høvdu fleiri skot upp á mál enn teir, men skotini vóru alla tíðina upp um.
Sum tíðin leið, í fyrra hálvleiki, byrjaði eitt regulert drál hjá mótstøðuliðnum at síggjast. Fleiri ferðir brúktu teir ”tre-på-stribe” til at taka eitt innkast. Skribenturin hevur ikki annað heiti til tað uppleggi – at heilir 3 mans skulu halda bóltinum, áðrenn eitt innkast verður tikið.
Giza komu eisini til tjansir. Heðin boksar bóltin út frá aftur.
Vit skulu fram til 32’inda minutt, tá ið Mikkjal Hentze far bóltin, og rekur líka oman á baklinjuna í vinstru. Málmaðurin hjá Giza Hoyvík kom út í móti, men Mikkjal fór aftur um hann, og legði inn fyri har Bjarni Skála setti bóltin í netið til 0-1. Hetta gjørdist eisini hálvleiksstøðan.
Seinni hálvleikur var ikki meiri enn brýgslaður í gongd, tá ið Karstin Højgaard fekk bóltin á teirra egnu hálvu, og rann inn í millum verjuna, og setti bóltin í netið til 0-2
Longu 5 minuttir seinni var Karstin Højgaard aftur uppá spæl – slapp inn um verjuna, og setti bóltin í netið til 0-3.
Í 86’inda minutti kom Jobin Drangastein í somu støðu, og fekk soleiðis sett seg uppá máltalvuna. Fekk bóltin uttanfyri sekstanmeturin, og rak málmannin av, og setti bóltin í netið til 0-4
Móti dystarenda vaknaðu Giza Hoyvík við aftur, og fingu onkur skot uppá málið hjá okkum, og í 89’inda minutti skeyt ein Giza spælari inn fyri, har Heðin Stenberg var so óheppin, at fáa hondina á bóltin, men bólturin fór inn í netið til endaliga støðuna 1-4
So statt fingu vit øll stiguni við okkum, og somuleiðis skoraðu vit eisini øll málini.
Við sigrinum í dag liggja vit á 5. plássinum við 9 stigum. Bæði KÍ og Víkingu hava somuleiðis 9 stig, men vit hava betur málsúrstøku. Hartil hevur KÍ spælt ein dyst minni enn vit.
Heðin Stenberg fekk hondina á bóltin, men bólturin fór í netið til 1-4
Komandi dystur verður í Fuglafyrði móti ÍF, ið liggur á aftasta plássinum við 0 stigum fyri 7 dystir og við málsúrstøkuni -38.
Giza Hoyvík – AB 1-4 (0-1)
0-1 Bjarni Skála ‘32
0-2 Karstin Højgaard ‘46
0-3 Karstin Højgaard ‘51
0-4 Jobin Drangastein ‘84
1-4 Heðin Stenberg ‘89


text:
Vinnutíðindi
Rólant gav kjaft-fisk og breyt armin á mær
04. Apr 2018
Perlur úr goymsluni: Hetta segði Engelbert Sigurðsson, í Oyggjatíðindum 1. mai 2009. Her er greinin í fullari longd. Borgarstjórin váttaði, at teir báðir brustu saman, men avvísti, at hava brotið armin á manninum.
les meir
Skitið Holm´stráð
22. Mar 2018
Perlur. Oyggjatíðindi kann í dag avdúka, at Petur Holm, stjóri í Smyril Line, hevði eina leikskrá fyri hvussu Norrøna kundi ríða stormin av: - Tí taka vit nú fatur í løgmann fyri at tryggja 60 milliónir. Hetta má gerast skjótt og uttan at pressan fær at vita hvat hendir, stendur í leikritinum... Hetta varð avdúkað í Oyggjatíðindum, 6. Mars 2009.
les meir
Skal doyvast at halda kjaft
14. Feb 2018
Gamlar perlur: Páll Suni Joensen, úr Lopra: - Eg havi fingið at vita frá Karini Kjølbro, at eg skal mentalkannast, og ongan rætt hava til verja. Hon sigur, at eg skal dømast til tvangsmedisinering fyri at hava hótt ársins leiðara... Hetta stóð at lesa í Oyggjatíðindum 5. februar 2010. Síðani tá er Páll Suni Joensen, dømdur, men tað fara vit helst at hoyra meira um.
les meir
Guernsey gølan
04. Feb 2018
Perlur: Verður lóggávan fylgd. Eftirlitið noktar innlit, skrivaði Oyggjatíðindi, 5. november 2010.
les meir
Tá einglapressan tagdi: Sergei bleiv bundin niður
04. Feb 2018
Í gjár 15. mars 2016, bar KvF tíðindir um ein russiskan journalist, sum livir í útlegd, tí heimlandið gav honum ikki pressufrælsi. Russarin skuldi í hesum sambandinum halda fyrilestur í Norðurlandahúsinum um, hvussu ring støðan í veruleikanum er í Russlandi hjá journalistum, sum eru undir eftirliti og sensuri. At tað er líka ringt her heima hjá kritiskum journalistum, gloymir KvF. Meðan Norðurlandahúsið noktar føroyskum miðli atgongd, er tað eitt paradoks, at Oyggjatíðindi í 2010 avdúkaði, at ein annar russari, teldu-serfrøðingur, skuldi lyfta Fróðskaparsetur Føroya upp á eitt hægri støði, men tá KT-serfrøðingurin úr Russlandi, bleiv ov kravmikil, metti leiðslan, at russarin fór ov langt, og tosaði mannin sálarliga sjúkan, og endin var at maðurin við hjálp frá løgregluni, búraði, Sergei Vorobyov, inni á stongda deild á. Oyggjatíðindi var einasti miðil, sum gjørdi vart við støðuna. KvF tagdi, men Løgtingsins Umboðsmaður valdi at fara inn í málið, og maðurin bleiv leyslatin. Hetta prógvaði, at sjálvt føroyingar brúktu Stalinistiskar atsóknir. Her er so ein grein frá teirri tíðini. Vit fara at prenta aðrar greinar.
Perlur: Stalin vildi fegnast um føroyskt sálarfrøðisligt átak, har Setrið fekk hjálp frá løgregluni og psykiatrisku deild, at neutralisera kritiskan russara, sum ikki vildi finna seg í at undirvísa í teldutøkni undir serliga vánaligum umstøðum.Greinin stóð í blaðnum 3.desember 2010.
les meir
Høganes var pillrotin
03. Feb 2018
Perlur: Høganes skal hava blæu undir. Kommunan betalir, og kommunustýrislimirnir mynda limaskarðan hjá Høganes, og borgarstjórin sigur seg ikki vera ógegnigan. Greinin stóð í Oyggjatíðindum 4. juni 2010.
les meir
Ikki pláss fyri vinnu
29. Jan 2018
Perlur: Millum vinnurekandi í Runavíkar kommunu, og tey, sum kundu hugsað sær, at fingið eitthvørt virksemi upp í økinum, kom tað, sum ein skelkur, at kommunan hevur lagt økið niðanfyri vegin, har Glyvrar Bio, og Missiónshúsið er, út, sum grønt øki, ella eitt landbúnaðarøkið.Greinin stóð í Oyggjatíðindum 4. juni 2010.
les meir
Hol í høvdið fyri 1,8 millión
26. Jan 2018
Perlur: Samferðsluleiðarin hjá SL, Joan Poulsen, váttar fyri blaðnum 22. oktober, at SL hevur býlagt serbygdan lastbil, at koyra bingjur gjøgnum Hvalbiartunnilin, tó at ein serbygdur flutningsbilur stendur fyri onki í Norðoyggjum, tí eigarin hevur ov lítið at gera. Men stjórin, váttaði ongantíð hetta “hologram”, og ongin prísur var heldur nevndur, men nú er øðrvísi. Hetta skrivaði Oyggjatíðindi 5. november 2010, meðan Dimma hevur havt hetta sum sensatión í 2011. Hvat tá.
les meir


text:
Bókin er grundbók ætlað til lærugreinina franskt á miðnámi. Hanna Jensen og Hallgerð Brim hava týtt og tillagað danska útgávu, sum Vibeke Gade hevur skrivað, og forlagið Systime givið út.
Fransktbókin er tøk sum bæði sBók og pappírsbók. Pappírsbókin er ein skerd útgáva av sBókini, tí í sBókini eru ljóðupptøkur og samvirknar uppgávur, sum ikki eru í pappírsútgávuni.
Øll øki í byrjanarundirvísing í fronskum verða viðgjørd, og teir 36 kapitlarnir fevna um eitt savnað byrjanarskeið. Við tekstum, uppgávum og mállæru hevur bókin nóg mikið av tilfari til á leið 80 undirvísingartímar.
Í sBókini eru: 250 samvirknar uppgávur, 90 ljóðbrot, 50 tekstir, 50 uppgávur, 30 venjingar, 180 myndir, uml. 600 orðafrágreiðingar, 175 síður umframt mállæruna: tilsamans 225 síður.
© 2018 (føroyska pappírsútgávan) Týðarar og Nám
© 2016 (føroyska sBókin) Týðarar og Nám
© 2012 (upprunaliga danska útgávan) Rithøvundur og Systime A/S
Rithøvundur: Vibeke Gade
Týðarar: Hanna Jensen og Hallgerð Brim
Rættlestur: Rólant í Skorini
Ritstjóri av týðing: Dorit Hansen
Myndir: Har einki annað er tilskilað, eiga forlagið Systime og rithøvundurin rættindini til myndir.
Umbróting og prent: Systime A/S
Kápa: Systime A/S
ISBN: 978-99918-2-834-3
1. útgáva og 1. upplag, 2018
Nám, Tórshavn 2018


text:
Tað er longu ein sólskinssøga
Í næstu viku fer eitt átak í gongd, sum hevur til endamáls at fáa tey børn, sum vórðu fødd í árinum 2000, ið ganga í 6. flokki nú, at lata vera við at roykja. Tað vil siga, at tey ongantíð skulu hava smakkað tubbak.
Hóast átakið at gera 2000-árgangin roykfrían ikki er byrjað enn, so siga vit kortini her í Fólkaheilsuráðnum, at hetta er ein sólskinssøga longu, tó at vit áttu at sagt: “tað verður ein... “. Tað eru so nógv tekin í løtuni um bata, at vit ikki hava grund til annað, enn at trúgva uppá tað, vit fara í gongd við nú.
Líka síðan 2008, sum var Altjóða tubbaksár, hava átøk ímóti royking verið høgt raðfest í Fólkaheilsuráðnum. Tølini tala eisini fyri seg, har vit síggja, at hugburðurin seinastu tíggju árini er rættiliga nógv broyttur við atliti at royking; hetta er at fegnast um.
Í 2002 var talið av teimum vaksnu í Føroyum, ið royktu, rættiliga stórt - eitt sindur undir 40%. Talið liggur nú á leið 24%, og vit rokna við, eftir nógv átøk, at síggja eina lækking uppá eini 4% í ár, so vit nærkast niður ímóti teimum 20 prosentunum. Eftir er so bert at vóna, at ungdómurin fylgir við og fer at bøta um hagtølini, sum eisini tørvur er á, tá borið verður saman við londini rundanum okkum.
Tað er tó hugaligt at hoyra frá teimum, sum arbeiða við børnum, at næstan eingin teirra roykir longur. Í nógvum skúlaflokkum roykir eingin, og í øðrum eru kansa einir tveir næmingar av 30, sum roykja. Hava avmarkingarnar í roykimøguleikum gjørt, at minkingin er so markant, at hetta longu byrjar at virka á ungdómin, tá hugsað verður um tey 15 ára gomlu, so er nógv vunnið, og tað er at gleðast um. Kemur fyrst ferð á, og vit varðveita hesa gongdina, ja so er einki óført. Stórar ætlanir eru við 2000-árganginum, sum skal vera roykfríur. Ætlandi fer Fólkaheilsuráðið út í hvønn krók í landinum, har ráðið hevur sítt læraraumboð í hvørjum tí einasta skúla í landinum.
Hugsanin er, at hesi, sum nú eru tólv ára gomul, skulu gerast sendifólk fyri sakina. Tey skulu vera fyrmyndin hjá teimum yngru flokkunum, sum koma eftir tey, samstundis sum tey skulu halda tey, ið eru eldri enn tey sjálvi, í ábyrgd fyri somu søk. Tað vil siga venjarar, lærarar, foreldur og onnur skulu vera undir ávirkan av hesum ”mynstur árgangi”. Eingin ivi er um, at tað fer at muna at fáa allar skúlar í landinum við til tiltakið, hetta man fara at hjálpa okkum at fáa tølini fyri tey 15 ára gomlu, sum roykja, niður um 5% innanfyri tvey til trý ár. Tá er ikki langt eftir niður á 0%.


text:
- 24 apríl 2012
Á bygdarveitsluni við Gjógv 21.04.12 sang Jónsvein í Lon henda vakra sangin, ið er vígdur faðir hansara:
L Í V I Ð
1.
Áin tutlar mær framvið. Gevur lív og sálarfrið.
Einsamallur siti eg. Minnist afturá.
Tá sum børn vit spældu her. Fyri mær var best í verð.
Niðurlag:
Tíðin kemur, tíðin fer. Lívslangt skeið mítt er.
2.
Bygdin, her eg føddur var. Vaks eg upp og mentist.
Móðir mín var stutt hjá mær. Aðra tó mær untist.
Faðir mín eg aldri sá. Tó í føðing var mær hjá.
3.
Minni barn tú valla sá. Rúmtist á tallerki.
Nýggja móðir mín við meg. Gjørdi undurverkið.
Var hon um meg dag og nátt. Alt hon gjørdi sera gott.
4.
Eg sum barn her lærdi tað. Sum av øllum kravdist.
Arbeiðið gekk fram um alt. Vaks so hvørt eg eldist.
Hav og jørðin okkum gav. Tað vit skuldu liva av.
5.
Í ungum árum fór til skips. Lívsverk mítt eg valdi.
Øll tey fyrstu ár við slupp. Her so mangt eg lærdi.
Sjónáttúra mín var góð. Og meg alt lívið havið dró.
6.
Heima her í bygdini. Hjálpti, har tað trongdi.
Luttók í tí arbeiði. Bygdarlívið kravdi.
Velting garðar hoyggj og seyð. Alt sum gav til dagligt breyð.
7.
Áin rennur mær framvið. Her sum mong, mong ættarlið.
Hava livað eins og eg. Nú aldur tyngir meg.
Nú fara at fækkast míni spor. Tøgnin talar syrgin orð.


text:
Tit bera søguna víðari
vinna08-07-2017 - 19:17 - Jóanis Nielsen
Tórshavn.fo skrivar:
TIT BERA SØGUNA VÍÐARI
Hetta segði Annika Olsen, borgarstjóri í Tórshavnar kommunu, millum annað í røðu á Bursatanga seinnapartin, har hon saman við nógvum øðrum tók ímóti træseglskipunum, sum løgdu at kei, nú manningarnar umborð á siglandi arvi okkara skipa fyri Regatta. Skipini komu á Havnina av Sandi og leggja leiðina víðari til Leirvíkar seinni í dag.
- Tað man vera so ymiskt, hvat vit hugsa, tá ið vit síggja eina slupp. Sluppin umboðar tíðarskeiðið, tá ið vit leggja um frá bóndasamfelag til fiskivinnutjóð. Sluppin umboðar eina byrjandi vinnuliga vælferð.
- Tey flestu vita, at okkara Merki á fyrsta sinni kom til heiðurs og æru umborð á eini slupp tann 25. apríl 1940. Men slupptíðin umboðar bæði gleði og sorg, og Merkið er tað sama, vit í gleði og stolt vinda á fulla stong, sum vit í sorg vinda á hálva stong í samkenslu við teimum, ið mist hava.
- Undir seinna heimsbardaga mistu vit 132 sjómenn av krígsávum. Vit mistu fimtan sluppir, seks skonnartir og fýra trolarar. Onkur hevur roknað út, at hetta í dag hevði svarað til, at vit mistu 50 mans á sjónum hvørt ár næstu fimm árini. Føroyingar mistu eitt hálvt prosent av fólkatalinum og taldust tí millum av krígsávum harðast raktu lond í heimshøpi.
Hans Andrias Djurhuus yrkti so rámandi:
Har fórust so mong,
mangt eygað varð sløkt,
meðan gotrini dundu um økt –
tó hugdjarvir menn bitu fast saman tenn,
og á stongini flaggið hekk høgt.
- Herfyri hevði Tórshavnar kommuna vitjan av Akranesi. Tá fingu vit handað kort yvir íslendskt sjóøki við øllum skipum, sum fórust undir Íslandi frá 1870 fram til 1993. Hesi árini fórust 66 føroysk skip undir Íslandi og ikki færri enn 400 føroyingar sjólótust.
- Ovast til vinstru á hesum syrgiliga korti stendur sluppin Verdandi merkt. Hon hevði ein serligan týdning í mínum hugaheimi, tí tann missurin var svárur fyri mína familju, tá langabbi, langabbabeiggi og tveir ommubeiggjar fórust í. Tann øgiliga sorgin, ið stendst av slíkum, varar í fleiri ættarlið. Søgurnar doyggja ongantíð.
- Onkuntíð hava vit hug at romantisera slupptíðina. Men hetta var ikki nøkur góð tíð. Hon kostaði okkum nógv í strevi, mistum mannalívum og sorg og sakni. Vit vóru eftirbátur og keyptu gomul skip úr grannalondunum.
- Men kortini var tað slupptíðin, sum broytti okkara samfelag frá bóndasamfelagi til eitt ídnaðarsamfelag. Menningin byrjaði við sluppunum. Og tá vit sleptu sluppunum gekk menningin skjótt og vit mentu okkum eftir nøkrum fáum áratíggjum til at vera heimsins mest framkomna fiskivinnutjóð á mongum økjum.
--- ---
- Í dag kemur regattaflotin stolt siglandi inn um Glyvursnes móti Gulanum, inn við Argjalandinum móti Bursatanga. Nú er Johanna ikki við í dag, men umborð á gomlu Johonnu standa róðursmenn annars altíð við stýrisvøl, klæddir sum í gomlum døgum, sum geva sær stundir at greiða frá um seglføring, vaðbein og lippukassar. Tað er eitt heilt annað tungumál at hoyra á Westward Ho, tá ið menn hála fokkuna upp, leggja undir lippuna, halda tørn og seta á kuffilnaglan.
- Umborð á Draganum er kahúttin riggað um til skúlastovu. Her verður undirvíst og her kemur endamálið við varðveitslu av gomlu træseglskipunum til sín rætt, tí hetta er okkara siðsøguligi mentanararvur, flótandi fornminni fyri okkara samfelag sum fiskivinnutjóð, hvørs lívsgrundarlag hevur verið og framvegis er á sjónum.
- Hetta er eisini eitt livandi minni um vakrastu ensku sluppirnar, ið vórðu bygdar í 1880’inum. Hesar sluppir, ið seinni komu til Føroyar at virka, hava havt ómetaliga stóran týdning fyri lívið og búsetingarmynstrið her á oyggjunum. Tann vinnuliga framgongd og tað virksemi, tær hava havt við sær, hevur lagt lunnar undir fleiri av stóru vinnufyritøkunum, vit enn hava.
--- ---
- Hvør hevur ikki sæð gamlar myndir úr Vági, av Trongisvágsfjørði, Fuglafirði, Klaksvíkini, Vestmanna, Vágsfirði, Miðvági ella Havnini, har sluppirnar lógu tættar við kei, á redini ella úti á fjørðinum.
- Sjálv vaks eg upp skamt frá Fløtuni Fríðu, har Nólsoyar Páll framdi eitt nýbrot í føroyskari siglingarsøgu og sjómansskapi, sum førdi við sær, at nú bar til at sigla á føroyskum kjøli millum lond. Men kortini gekk long tíð, áðrenn føroyingar við sluppunum gjørdust sjómenn á fjarum sjóleiðum.
- Ein av sluppunum, sum megnaði at sigla og koma heilskapað gjøgnum krígsárini - og sum eg minnst øll barnaárini - var Johanna TG 326. Hon er frá 1884, men varð sum 10 ára gomul seld til handilsmannin Jákup Dahl í Vági. Hon var millum teirra, sum Winston Churchill mintist í takkarrøðu fyri stóra fiskaflutningin til Bretlands undir krígnum.
- Tá ið Johanna varð løgd í 1972 varð gjørt av at bjarga sluppini. Hon var seld fyri eina krónu og sett á land, har eldsálir sum Ove Mikkelsen og Gudmund Jacobsen stóðu fyri at seta hana í uppruna stand. Og vágbingar stuðlaðu við at spæla bingo og at finna uppá eitt ótal av tiltøkum, líka til Johanna var liðug. Stuðul kom eisini úr øllum landinum.
- Hetta var bara eitt dømi um gott samanhald og eitt brennandi ynski um at bera søguna víðari til komandi ættarlið, at virða tað knoss og tey mongu tap, sum eisini eru partar av søguni. At vit sum tjóð skulu vera errin av hesum skipum og teimum fólkum, sum hava bygt land, hava ríkað samfelagið og lagt aftrat føroyska mentanararvinum.
- Westward Ho, sum Tórshavnar kommuna eigur, varð bygd sama ár sum Johanna. Í dag verður hon brúkt til umboðandi virksemi, útferðir og til fiskikappingar millum skúlaungdóm. Hjá okkum er drúgv siðvenja, at allir skúlanæmingar skulu út at sigla og fiska við Westward Ho. Hetta er týdningarmikið og við til at menna og menta okkara ungdóm.
--- ---
- Tað verða skjótt hálvtannaðhundrað ár síðan, at fyrsta sluppin kom til Havnar. So í søguligum høpi er tað ikki serliga langtsíðan at sluppirnar lógu á Vestaruvág. Pakkhúsini standa framvegis mong og eru við at verða endurnýtt til eina blómandi mentan í hesum øki, har tað áður uddi av arbeiðandi fólki á fiskastykkjum, har tað varð lossað og landað og tað angaði av tjøru og fiski.
- Tað er rørandi og stórbært at síggja træseglskipini stevna inn í býin. Felagið Føroysk Træskip eigur eina hjartans tøkk uppiborna fyri tykkara stóra arbeiði fyri træseglskipini. Við regattasigling sum hesari og gera tit træseglskipini viðkomandi fyri okkum øll.
- Tit eiga øll eina hjartans tøkk uppiborna fyri tykkara týdningarmikla arbeiði at varðveita hesi skip. Hetta er livandi siðsøguligur mentanararvur, sum føroyska tjóðin ongantíð má missa burtur, tí sluppirnar meira enn nakað annað vóru tær, sum slóðaðu fyri teirri stóru samfelagsligu menningini, vit hava upplivað seinastu stórthundrað árini.
--- ---
- Vit gleðast um at taka ímóti hesum fagra fylgi av føroyskum træseglskipum. Nú fara tit um landið at greiða frá um farnar tíðir, tit styrkja okkara søguliga og mentanarliga tilvit og fáa okkum at steðga á eina løtu og undrast, hvussu hesir deyðssiglarar kundu avrika so nógv.
Eg fari at enda við einum broti hjá Hans Andriasi aftrat:
Hátt tykkar verk er mett.
Nú flagg í topp, hvítt, blátt og reytt,
og havsins kvæði enn tit kvøðið, havsins menn.
Og báran brøtt og blá, sum mangan vandaleikin sá,
hon er – tað svitast ei – vár egna, dýra leið.
- Eg fari at enda at ynskja øllum manningunum á træseglskipunum og øllum øðrum gestum hjartaliga vælkomnum til Havnar, og enda við gomlu heilsuni, sum hoyrdist á hvørjari brúgv, tá sluppirnar loystu frá landi:
Blíðan byr og Jesus fylgið tykkum.


text:
Týdningarmesta uppgáva hjá einum løgmanni er at verja okkara demokratisku skipan. Tað vil siga Grundlóg, Stýrisskipan, Heimastýrislóg, Tingsskipan og sjálvandi lógir annars.
Skyldan hjá løgmonnum er at verja borgarar móti politikarum, sum vilja sníkja broytingar inn og avlaga demokratiið.
Vit plaga at síggja í sjónvarpi, hvussu álvarsliga og hátíðarliga forsetin í USA verður tikin í eið. Við hondini á halgubók svørjir hann at verja og at halda Stýrisskipanina, ”The Constitution”.
I Fólkatinginum verður skrivað undir at halda Grundlógina, áðrenn ein fólkatingslimur kann taka sæti i Tinginum.
Teir arbeiða ímóti
Her í Føroyum letur til, at javnaðarløgmenn ikki hava somu fatan av, hvat ið týdningarmesta uppgávan hjá einum løgmanni er.
Jóannes Eidesgaard, táverandi løgmaður, knúlvaðist við at leggja eitt flaggdagsálit fyri Tingið, sum tó fall burtur á ólavsøku, men sum hann kortini pástóð framvegis var í Tinginum. Partur av álitinum minti mest um prosatekst.
Málið varð latið Tinginum hálvhjartað, og úrslitið var hareftir. Onki kom burturúr.
Við sonevndu ”stjórnarskipanini” hjá verandi løgmanni eru ongar viðmerkingar, sum útgreina lógaruppskotið. Og hesuferð eru Palliba og Marsanna biðin um at senda viðmerkingar inn til løgmann.
Gudarnir skulu vita, hvussu tey skulu hava nakran kjans at gera seg galdandi, tá ongar viðmerkingar eru, sum neyvt siga, hvat ið landstýrisins ætlan er, og nú fremstu advokatar ógvast við.
Í Tingskipanini stendur, at greiðast skal frá ”innihaldinum av hvørjari einstakari grein í uppskotinum. Eisini skal her verða greitt frá ætlanini við greinini, og hvussu hon skal skiljast”.
Við ongum viðmerkingum verður sjálvt Løgtingsskrivstovan á ”Herrens mark”, tá ið lógin skal umsitast.
Føroyskur heimarættur
Annars lystir mær at vita, hvør ætlanin við føroyskum heimarætti er?
I verandi Styriskipanarlóg er ásett, at valrætt til Løgtingið hevur hvør, ið fylt hevur 18 ár, hevur danskan heimarætt og er heimahoyrandi í Føroyum.
I uppskotinum hjá verandi javnaðarløgmanni verður hetta broytt.
Orðini ”heimahoyrandi í Føroyum” eru ikki við í ”stjórnarskipanini”, sum løgmaður sendi til hoyringar.
Er veruliga ætlanin at geva valrætt til ikki heimahoyrandi í Føroyum í túsundtalið?
Er meiningin veruliga, at túsundtals føroyingar, ið búgva uttanlands, skulu avgera, hvat henda skal í Føroyum? Skal loysingin nú hava hjálp úr Danmark og útlondum?
Nú skulu tey spæla við valrættinum, og tað vóni eg ikki, at føroyingar finna seg í.
Hví er Jóannes firtin?
Annars skilji eg av lesarabrævinum hjá Jóannesi Eidesgaard, at hann er firtin, tí eg ikki nevndi hann í fyrra lesarabrævi mínum sum ein av teimum, ið setur dagsskránna í Javnaðarflokkinum.
Eg umberi.
Jóannes góði! Tú skrivar nakað, sum hvørki tú ella onnur í Føroyum trúgva uppá.
Sambandsflokkurin hevur altíð viljað havt fullan og prístalsviðgjørdan blokkstuðul. Løgið kennist tað, at tú sum samgonguleiðari ikki so frætt sum fekk pristalsviðgerina upp á aftur aftan á fullveldislandsstýrið. Men tað er at fegnast um, at í seinastu samgongu við Fólkaflokkin bar til, tað gekk sum fótur í hosu.
At so Javnaðarflokkurin saman við Tjóðveldinum eina ferð afturat fastfrystur blokkstuðulin, sum føroyingar eiga fult og heilt, tað sigur alt um Javnaðarflokkin.
Avlaga demokratiið
At enda eru tað útsagnirnar hjá verandi formanni Javnaðarfloksins um, at sonevnda ”stjórnarskipanin” viðhvørt skal standa við síðuna av Ríkisgrundlógini og stundum undir Ríkisgrundlógini.
Hetta er at troðka Ríkisgrundlógina av, og avleiðingin er loysing.
Stór synd er at síggja, hvussu Aksel V. Johannesen er noyddur til at bukta og benda seg og taka pástandir úr leysum lofti.
Tá ið ein løgmaður ikki verjir sínar borgarar móti politikarum og ikki virðir Ríkisgrundlógina og yvirskipaðar lógir í Føroyum, tá er spurningurin: nær fær tað avleiðingar?
Edmund Joensen
Løgtingsmaður fyri Sambandsflokkin


text:
Mynd: Jórun Elisdóttir Vang
Fyri trygdina, er neyðugt at gera ábøtur á lendingina í Mykinesi
politikkur22-02-2017 - 12:59 - Jóanis Nielsen
Fólkaflokkurin hevur lagt uppskot fram, um at játtað 2,5 mill. meira til samferðslumál, sum skal brúkast í Mykinesi.
Fólkaflokkurin sigur í viðmerkingunum:
Fyri trygdina, er neyðugt at gera ábøtur á lendingina í Mykinesi.
Síðan privatir yvirtóku Mykinesleiðina, er ferðafólkatalið vaksið úr 2800 í 2005 til uml.
20.000 í 2016. Eitt ferðslulop, sum bert privat kunnu klára. Men trygdin á lendingini í
Mykinesi má betrast.
Sørvágs Kommuna hevur saman við Landsverki kannað tvær verkætlanir, sum hava stóran
týdning fyri tryggleikan hjá teimum, sum koma í land í oynni.
Onnur neyðug ábót er longdur bryggjukantur, sum eisini gevur 80 kvm av tiltrongdum
standiplássi til ferðafólk. Eisini verður rekkverk og ein kantstokkur fram við keiini.
Hin ábótin er ein bakkaverja. Sørvágs Kommuna hevur fyri stuttum asfalterað Fjørudalsgøtuna,
og eftir stuttari tíð er riva komin í asfaltið. Fóturin niðri á hellini í gjónni gevur seg
undan.
Í umsókn til Henrik Old, landstýrismann, við avritið til Fíggjarnevndina hjá Løgtinginum
hevur Sørvágs kommuna sent prosjekt, har hesar ábøtur kunnu gerast fyri sera sámiligan prís.
Sambært viðløgdu skjølum kann hetta neyðuga arbeiði gerast fyri 2,5 mió. kr.
Sí fylgiskjølini:


text:
Vælkomin! Brúðrar og konfirmantar verða vinarliga biðin um at avtala tíð, so vit kunnu veita tykkum bestu tænastuna
Brúðar blonducorsaga
Forkela teg sjálva við teimum lekkrastu undirklæðunum.
Hendan vakra blondu corsagan er serliga sniðgivin til at hava
innanundir brúðarkjóla ella kjóla við lágum ryggi.
Corsagan er stroppleys og hevur sera lágan rygg.
Stroppar fylgja við.
Ì løtuni eru hesar støddir á goymslu:
70B-D, 75A-D 80B-D, 85A-D, 90A-D
Kann skaffast í stødd 70-90 í skál A/B/C/D
Vinarliga viðmerk stødd við bílegging.
Leveringstíðin er upp til tvær vikur.
kr. 1.190,00


text:
Vælkomin! Brúðrar og konfirmantar verða vinarliga biðin um at avtala tíð, so vit kunnu veita tykkum bestu tænastuna
Um Brúðarlín
Hjá Brúðarlín vita vit, at hjá eini brúður er kjólin ein tann týdningarmesti parturin av brúdleypinum. Okkara endamál er at geva kvinnum í brúðartonkum ríkar møguleikar at finna dreymakjólan til stóra dagin.
Hetta gera vit við at bjóða eitt stórt úrval av dygdarkjólum í alskyns sniðum og støddum, sum tú kanst koma og royna. Á henda hátt kanst tú best síggja, hvønn kjóla tú kennir teg best í, eins og vit vegleiða og ráðgeva tær til rætta kjólan. Eisini hava vit dugnaligar seymiførleikar, so møguleiki altíð er fyri at tillaga kjólan júst til tín tørv.
Brúðarlín hevur um 100 kjólar til leigu og sostatt helst størsta úrvalið av kjólum í Føroyum.
Umframt brúðarkjólar hava vit eisini eitt sera fjølbroytt úrval av brúðarskóm, smykkum og undirklæðum til brúðrina, eins og vit hava barnaklæðir til brúðargentur og -dreingir og føroyskar vestar, hosur og hosubond til brúðgommin.
Vit hava eisini dópskjólar til leigu.
Síðani januar 2012 hava vit eisini selt fermingarkjólar. Vit eru sera errin og glað um at vera blivin umboð fyri vøkru Lucca fermingar- og brúðarkjólarnar í Føroyum.
http://www.luccabride.com/shop/frontpage.html
Brúðarlín varð stovnað í 1991 av Anniku Gaard við útleigan av brúðarkjólum og tilhoyri fyri eyga. Í gjøgnum ár og dag hevur Brúðarlín pyntað hundraðtals brúðrar.
Í apríl 2011 yvirtók Olevina Egilstoft virksemið hjá Brúðarlín.
Ver vælkomin at avtala eina tíð við okkum, har tú í frið og náðum kanst koma og finna dreymakjólan.


text:
Orð: Finnbjørn Hovsgarð
Lag: Andras Danielsen
1. Í forðum skútur stevndu fjørðin inn,
har høvdingar og reystmenni so stinn,
teir vildu finna sær eitt fagurt heim,
teir valdu teg, tú vakrast var av teim.
2. Í oyggjum fyrst tú frælsismerki bar,
teir bygdu borg og høgan verndargarð,
teir reistu Hov, og fluttu fedra sið
á munni tignarmál og svørð við lið.
3. Tá fyrsta glæman morgunløtu á,
seg breiðir yvir dal og kvirru vág,
mín hugsjón nemur, og eg skilji hví
teir funnu fram til tín í fornu tíð.
4. Síggj Leivsgarðin á Brúgv og Oman Lon
fríð bygdin er, so føgur og so von,
alt eigur tú, og tey tú hevur kær,
ein blómulund, sum hvør man ynskja sær.
5. Um nornan stranga spældi strangir hátt,
tú átti menn, sum fullu ei í fátt,
men hildu á og mentust aftur við,
um sorgin tunga nívdi hart á lið.
6. Og kvinna tú, sum aldist her á stað
við tár á kinn og til tín gud tú bað:
lat aftur teir á fjørðin stevna inn,
tá dagligt breyð á borðdiskin tú finn.
7. Hin ungi alvi, sum her býr hjá tær,
við strendur lærir seg at stýra far,
hann byggir teg, tá komin mansins ár,
og trínur lætt í sporum fedra vár.
8. Á varðhald vestan Borgarknappur enn
ber frælsiskrúnu, sum tá fornir menn
hann sóðu og eg síggji enn tað mynd,
væl livir treyst, her enn ein frælsislynd.
9. Tá kvøldarroðin litar mannaskarð,
nú aftanar dagur, hvíldarstund er nær,
tá legg meg niður, síðstu løtu sov,
tað verður hjá tær, fagra Hovgríms Hov.


text:
Orð: Petur Jacob Sigvardsen
Viðmerking: Yrktur í februar 2007.
1. Sum sáðkornið á vársins degi,
sum sáað verður veltu í,
so fer Guds ríkis orð við megi
um alla jørð, úr bygd í bý,
tað sprettur, grør og veksur hátt,
um bóndin svevur hvørja nátt.
2. Á heysti aksaskotin akur
brátt búgvin tá til skurðar er,
í lotinum hann aldar vakur,
hann fult korn har í aksi ber,
tá akurskurðarmaður fer
at heysta skurð um víðu verð.
3. Og eins og bóndin sáað hevur
og fer á føtur nátt og dag,
so er tað Gud, ið vøkstur gevur,
í mannahjørtum sprettur tað,
og røkja vit tann vøkstur væl,
tá við Guds hjálp hann búnast skal.
4. O, hjálp oss, Gud, tá heystið kemur,
at búnað korn tú finnur tá,
so tá ið deyðin okkum nemur,
vit ei sum dumba skiljast frá,
men at tú okkum savnar tá
sum aðalkorn í løðuna.


text:
Samhaldsfasti Arbeiðsmarknaðar-eftirlønargrunnurin – eisini stytt AMEG ella Samhaldsfasti, er ein arbeiðsmarknaðargrunnur, ið løntakarar og arbeiðsgevarar rinda til – hvør rindar 2,25% inn í grunnin. Samhaldsfasti var settur á stovn í 1991, og er í dag eitt munagott ískoyti til pensjónina.
Samhaldsfasti er útgjald á 3.910 kr um mánaðin, sum pensjónistar fáa útgoldið hvønn mánaða.
Samtak heldur, at Samhaldsfasti átti at verið styrktur, og at bæði inn- og útgjøld skulu hækkað.
Eisini metir Samtak tað vera rætt, at Samhaldsfasti gerst partur av einum arbeiðsmarknaðardepli, sum vónandi skjótt verður settur á stovn.
Georg F. Hansen, formaður í Føroya Arbeiðarafelag, umboðar løntakarafeløgini í stýrinum fyri Samhaldsfasta og Annfin V. Hansen er formaður í stýrinum.


text:
verður ofta brúkt í sambandi við veitslur, hátíðardagar og fagnað. Tá vínið verður rist, og proppurin fer av, brúsar tað.
Brúsandi vín kann eisini brúkast til nógv annað. Les í faldara okkara um brúsandi vín, og hvør matur hóskar til hetta spennandi vínið.
Méthode Champenoise er tann siðbundni hátturin at framleiða champagne. Hann varð mentur í Champagne í Fraklandi.
Í dag verður brúsandi vín eisini framleitt aðrastaðni, og framleiðsuhættirnir eru ymiskir. Summi framleiða í tangar og onnur í fløskur, sum er tann gamli mátin.
Báðir framleiðsluhættirnir eru væl umtóktir, men tann gamli mátin hevur við sær mest samansetta vínið.
Tá gerin hevur gjørt sítt, fer hon til botns í fløskuni og verður liggjandi. Tá botnfallið verður upployst, koma teir serligu eginleikarnir til lívs, sum eyðkenna gott brúsandi vín.
er eitt brúsandi vín, ið er gjørt av seinnu geringini av hvítvíni, har kolsýran verður til.
Champagne í 1800-talinum var nógv søtari enn tann, vit kenna í dag. Smakkinum broyttist í 1846, tá framleiðarin læt vera við at brúka søtevnir, áðrenn sjampanjan varð útflutt til London.
Hetta hevði við sær variantin Brut Champagne, sum í dag er ógvuliga væl umtóktur. Champagne kann bara verða nevnd champagne, um hon er framleidd í Champagne í Fraklandi. Champagne verður framleidd úr drúvunum Chardonnay, Pinot Noir og Pinot Meunier.
Eftir fyrstu geringina og áfyllingina er seinna geringin í fløskuni. Hendan geringin verður sett í gongd við at lata ger og sukur í. Síðan skal champagne liggja í minst hálvtannað ár, áðrenn hon er liðug.
Eftir hetta verður fløskan vend á høvdið, so tey evnini, sum ikki eru gerað, leggja seg at proppinum. Fløskan verður fryst og latin skjótt upp, so tær ógeraðu restirnar kunnu tømast, og proppurin verður síðan settur í aftur.
Cava
Spanskt brúsandi vín
Spumante
Italskt brúsandi vín. Best kent fyri brúsandi vín úr Asti-økinum
Prosecco
Italskt brúsandi vín
Cremant
Franskt brúsandi vín framleitt uttan fyri kenda Champagneøki í Fraklandi
Blanc de Blanc
Vín framleitt úr drúvuni Chardonnay
Blanc de Noirs
Vín framleitt úr drúvuni Pinot Noir og Pinot Meunier


text:
Íslendski filmurin Hross í oss (Benedikt Erlingsson 2013), sum Norðurlandahúsið vísir í kvøld kl 19:30, er millum 50 filmar, sum kappast um at verða besti evropiski filmur í ár. Tað boðar skrivstovan hjá European Film Awards frá í dag. Avgerðin fellir í Riga, sum er evropiskur mentabýur, 13. desember.
Ein annar íslendskur filmur, Life in a Fishbowl (Baldvin Zophoníasson 2014) er eisini millum teir tilnevndu 50 filmarnar, sum eru úr 31 londum og sýna spennið í evropiskari filmsgerð beint nú.
Umframt íslendska filmin Hross í oss, havi eg sæð danska Nymphomaniac (Lars von Trier 2013) í Grand í Keypmannahavn og svenska Vit eru bestar (Lukas Moodysson 2013) í filmsfelagnum Klipp í Norðurlandahúsinum. Millum filmarnar, eg vildi ynskt at sæð, eru pólski Ida (Pawel Pawlikowksi 2013) og bretski Mr. Turner (Mike Leigh 2014) um málaran J.M.W. Turner, sum Havnar Bio fer at vísa í vetur.
Komandi vikurnar fara fleiri enn 3.000 limir í European Film Academy at atkvøða í deildunum besti evropiski filmur, besti leikstjóri, besti leikari mannligur og kvinnuligur, og besti handritahøvundur. Endaligu tilnevningarnar verða kunngjørdar 8. november á evropiskari filmstevnu í spanska býnum Sevilla. Ein sjeymanna dómsnevnd fer so at taka dagar ímillum, hvør skal fáa aðrar og smærri virðislønir.
Niðanfyri síggjast filmsleikstjórin Benedikt Erlignsson til høgru og filmsframleiðarin Fridrik Thór Fridriksson, avmyndaðir á norðurlendskari filmstevnu í Lübeck í fjør. Henda filmstevna, Nordische Filmtage, hevur verið hildin í 55 ár, og er hin einasta árliga og afturvendandi norðurlendska filmstevna í Verðini.


text:
Vit lata dyrnar upp saman við Jórunn Dánialsdóttir leygarkvøldið kl. 19.00 og bjóða okkurt lekkurt ábit.
Jórunn er útbúgvin handarbeiðslærarinna á Håndarbejdets Fremme Seminarium 1974-77 í Keypmannahavn, og arbeiddi síðan á veviverkstaðnum hjá donsku vevlistakvinnuni, Margrethe Agger 1977-78.
Heimkomin var Jórunn handarbeiðslærarinna á Føroya Fólkaháskúla og undirvísti í myndaveving, seyming og plantuliting v.m., og undirvísti eisini á Tórshavnar Kvøldskúla í myndaseyming, patchwork og ymsum broderíi.
Á listaliga økinum hevur Jórunn framhaldandi fingið íblástur á tveimum skeiðum á listaháskúla í Holbæk og haraftrat útbúgvið seg meira innan kreativt broderí á diplomaskeiði hjá Bettinu Andersen.
Jórun er limur í felagnum Føroysk Myndlistafólk.
Framsýningin heldur áfram til og við 16. februar.